Tidak benar Kelantan bakal kena PKP- Polis Kelantan

KOTA BHARU 14 April. – Penularan rakaman audio di media sosial kononnya negeri Kelantan bakal dikenakan Perintah Kawalan Pergerakan (PKP) adalah tidak benar, kata Ketua Polis Negeri Datuk Shafien Mamat.

Justeru, beliau meminta orang ramai merujuk kepada laman rasmi Majlis Keselamatan Negara (MKN) Kelantan bagi mendapatkan maklumat terkini keadaan dan arahan semasa dalam membendung penularan COVID-19 di negeri ini.

Dalam kenyataan di sini hari ini, beliau menasihatkan orang ramai supaya tidak menularkan atau menyebarkan sebarang berita tidak benar tanpa merujuk kesahihannya.

Kenyataan tersebut dikeluarkan susulan tular satu rakaman audio seorang lelaki berdurasi 3 minit 18 saat menerusi aplikasi WhatApps yang mengatakan PKP akan dilaksanakan di Kelantan bermula 14 hingga 21 April ini.

Kelmarin, kerajaan mengumumkan PKP Bersyarat (PKPB) di Kelantan, Selangor, Johor, Kuala Lumpur dan Pulau Pinang dilanjutkan bermula 15 sehingga 28 April ini.


Rentas negeri untuk sambut raya masih tidak dibenarkan

KUALA LUMPUR 27 April. – Orang ramai masih tidak dibenarkan merentas negeri untuk menyambut perayaan Hari Raya Aidilfitri, kata Menteri Kanan (Keselamatan) Datuk Seri Ismail Sabri Yaakob.

Katanya, keputusan itu masih dikuatkuasakan berikutan status Perintah Kawalan Pergerakan(PKP), PKP Pemulihan dan PKP Bersyarat masih berkuatkuasa di kesemua negeri dan wilayah di seluruh negara.

Bagaimanapun, beliau berkata, pergerakan rentas negeri bagi tujuan pelancongan dari negeri PKPP ke PKPP menggunakan konsep ‘Green Travel Bubble’ masih dibenarkan.

“Seperti prosedur operasi standard (SOP) diumumkan sebelum ini, pergerakan rentas negeri masih tidak dibenarkan kecuali untuk aktiviti pelancongan dari negeri PKPP ke negeri PKPP melalui konsep Green Travel Bubble melalui agensi yang berdaftar dengan MOTAC (Kementerian Pelancongan, Seni dan Budaya)

“Bagaimanapun, pergerakan rentas daerah masih dibenarkan kecuali Sabah dan Sarawak di atas keputusan kerajaan Negeri,” katanya dalam sidang media harian, hari ini.

Mengulas lanjut, beliau berkata, pihaknya akan mengumumkan SOP bagi perayaan Hari Raya Aidilfitri dalam masa terdekat selepas segala perinciannya diputuskan oleh agensi berkaitan.


Iktiraf pekerja, beri rehat secukupnya untuk tingkat produktiviti – MPC

KUALA LUMPUR, 1 Mei – Pengiktirafan oleh majikan kepada pekerja dapat meningkatkan persaingan sihat dalam organisasi, memupuk sikap positif dalam kalangan pekerja seterusnya meningkatkan produktiviti mereka.

Ketua Pengarah Perbadanan Produktiviti Malaysia (MPC) Datuk Abdul Latif Abu Seman berkata ini antara perkara perlu diberi perhatian majikan selaras tema Hari Pekerja tahun ini iaitu ‘Pekerja Tonggak Keluarga Malaysia dalam Pemulihan Negara’.

Beliau berkata rehat juga merupakan elemen penting kepada keseimbangan antara kehidupan dengan pekerjaan yang bukan sahaja akan memberi manfaat kepada kesihatan fizikal dan mental pekerja, tetapi menyumbang kepada peningkatan produktiviti negara secara amnya.

“Rehatkan minda atau ‘take five’. Ia penting bagi memberi ruang dan masa kepada pekerja mahupun majikan untuk rehatkan diri,” katanya dalam artikelnya yang dimuat naik dalam ruangan Tinta Minda menerusi laman web Bernama.

“Sebarkan nilai murni dan sikap positif menerusi kata-kata yang positif di tempat kerja. Pekerja dan majikan juga seharusnya sentiasa berkomunikasi dan berkongsi pendapat,” katanya.

Tinta Minda atau Thoughts bagi versi bahasa Inggeris merupakan ruang diperkenalkan dalam laman web Bernama untuk golongan pakar pelbagai bidang berkongsi pendapat dan idea mereka mengenai pelbagai topik dan isu semasa.- BERNAMA


‘Kami bukan orang jahat’

Itu nada kesal diluahkan Ketua Pegawai Eksekutif Kelab Bolasepak Melaka United (MUFC) Datuk Mohd Saiful Mat Sapri berhubung dakwaan pihak tertentu yang menyifatkannya berbohong ketika membuat pengumuman sudah melangsaikan hutang berjumlah hampir RM1 juta sebelum ini.

Ia susulan kenyataan Persatuan Pemain Bolasepak Profesional Malaysia (PFAM) menerusi akaun Twitter yang mendakwa pemain yang diwakili mereka masih belum menerima bayaran seperti yang diumumkan MUFC.

Mohd Saiful berkata, kenyataan tersebut dikeluarkan secara melulu dan boleh menjejaskan imej pasukan memandangkan pihaknya mempunyai bukti segala pembayaran sudah dibuat.

“Kita tak akan keluarkan kenyataan sekiranya kita belum buat pembayaran. Kita ada bukti segala pembayaran sudah dibuat dan mungkin berlaku kelewatan di pihak bank menyebabkan ia sedikit lewat.

“Sepatutnya, mereka (PFAM) menghubungi saya atau wakil pasukan terlebih dahulu untuk mengetahui perkembangan pembayaran itu. Kita tahu mereka menjaga kebajikan pemain, tetapi mereka juga perlu adil kepada kita.

“Kita memang sangat kecewa. Walaupun berdepan situasi sukar membabitkan aspek kewangan tetapi kita berjaya juga menyelesaikannya dan kita bukan penipu,” katanya ketika ditemui dalam majlis menandatangani pemain import di Pejabat Ketua Menteri.


Raih 10A+ meskipun diuji COVID-19 sehari sebelum SPM

AYER KEROH 16 Jun – Berjuang melawan COVID-19 dan melakukan persiapan akhir untuk menduduki peperiksaan Sijil Pelajaran Malaysia (SPM) menjadi dugaan terbesar bagi pelajar cemerlang Kolej Yayasan Saad Melaka (KYS) Nik Hazeeq Mirza Nik Mohd Hanafi.

Dia mengakui agak kecewa kerana tidak dapat menduduki SPM bersama 123 lagi calon lain apabila dia dan seorang rakan diarahkan menjalani kuarantin selepas disahkan positif COVID-19 sehari sebelum menduduki peperiksaan kertas pertama Bahasa Melayu.

Katanya, masalah kesihatan memberikan tekanan membuatkan dia gelisah, kerana bukan saja berjuang melawan COVID-19 tetapi perlu juga lakukan persiapan untuk menduduki peperiksaan.

“Selain itu saya kerap bermuhasabah, ambil masa sebentar untuk lihat kesilapan jika gagal mencapai sasaran dan perbaiki semula semua itu,” katanya ketika ditemui ketika mengambil keputusan SPM di KYS, di sini, hari ini.

Berkongsi tips untuk berjaya Nik Hazeeq berkata, sebagai Muslim dia menjaga solat lima waktu selain kerap melakukan solat hajat bagi memohon agar dikurniakan ketenangan.

Sementara itu Tengku Nuqman Faris Tengku Saifudin juga pelajar cemerlang memperoleh keputusan 10A+ berkata, mengikuti kelas secara dalam talian antara cabaran utama dalam usahanya melakukan persiapan menduduki SPM.

“Akibat COVID-19 kira-kira 50 peratus kelas diadakan secara dalam talian, berikutan itu saya perlu memberikan fokus sepenuhnya kepada apa yang disampaikan guru.

“Syukur doa saya dimakbulkan, saat yang menggembirakan ibu bapa saya dan adik-beradik lain menjadi kenyataan pada hari ini, kami semua berkongsi kejayaan ini,” katanya.


Allahyarham Nasir berjasa besar bina hubungan baik wartawan Malaysia-Indonesia

KUALA LUMPUR, 8 Mei – Pemergian bekas Pengarang Urusan Pertubuhan Berita Nasional Malaysia (Bernama) Mohamad Nasir Yusoff hari ini, merupakan satu kehilangan besar kepada dunia kewartawanan, lebih-lebih lagi jasanya sebagai antara pelopor penubuhan Ikatan Setiakawan Wartawan Malaysia dan Indonesia (ISWAMI).

Presiden ISWAMI Malaysia Datuk Mokhtar Hussain berkata Allahyarham, 62, yang juga bekas Koresponden Bernama di Jakarta, banyak menyumbang ke arah mengeratkan silaturahim wartawan Malaysia dan Indonesia.

“Arwah banyak mengenali dan mewujudkan hubungan dengan rakan media di Indonesia, sekali gus memudahkan kita berinteraksi dengan pihak wartawan negara itu. Malah atas usaha arwah dan beberapa orang lagi, yang membuatkan ISWAMI mantap sampai sekarang,” katanya ketika dihubungi.

Anak kelahiran Wakaf Bharu, Kelantan itu menghembuskan nafas terakhir kira-kira pukul 5.48 pagi di Lapangan Terbang Antarabangsa Kuala Lumpur 2 (klia2), selepas mengadu kepenatan sejurus mendarat dari Miri, Sarawak.

Jenazah ketika ini berada di Jabatan Forensik Hospital Serdang dan dijangka dikebumikan esok pagi di Tanah Perkuburan Islam Sungai Kantan, Kajang.

Presiden ISWAMI Indonesia Asro Kamal Rokan pula berkata Allahyarham sangat berjasa dan aktif dalam membina hubungan baik Malaysia dan Indonesia, terutamanya dalam bidang kewartawanan.

“Saya berharap, Hari Wartawan Malaysia (Hawana) pada 28 Mei di Melaka nanti, memberi penghargaan kepada Nasir sebagai tokoh wartawan yang berjasa mempererat hubungan kedua negara,” katanya ketika dihubungi.

Asro Kamal berkata sejak 2010 hingga pandemik COVID-19 melanda, Allahyarham sering menghadiri Hari Pers Nasional (HPN) di Indonesia bersama wartawan Malaysia, dengan kali terakhir Allahyarham hadir HPN 2019 di Surabaya.

“Jumaat lepas masih berkirim salam dan sempat menelefon ajak bertemu sebelum saya meninggalkan Kuala Lumpur. Ternyata Allah SWT berkehendak lain. Semoga Allahyarham memperoleh husnul khatimah,” katanya.- BERNAMA


MALBATT 850-9: Kali pertama dalam sejarah ATM disertai ramai anggota wanita

PETALING JAYA 30 Sept — Penghantaran Kumpulan Pertama Malaysian Battalion 850-9 (Malbatt 850-9) buat kali pertama dalam sejarah Angkatan Tentera Malaysia (ATM) menampilkan jumlah anggota wanita paling ramai sejak ATM terlibat dalam misi Pasukan Interim Pertubuhan Bangsa-Bangsa Bersatu di Lubnan (Unifil).

Menteri Kanan Pertahanan Datuk Seri Hishammuddin Tun Hussien berkata Malbatt 850-9 adalah lebih istimewa kerana ia disertai 11 pegawai dan 75 anggota lain-lain pangkat (LLP) wanita daripada keseluruhan 854 orang anggota dan pegawai.

Beliau berkata bukan itu sahaja, kesemua mereka ini akan melaksanakan misi secara berterusan selama setahun berbanding enam bulan secara penggiliran sebelum ini.

“Ini bukan sahaja membuktikan keupayaan dan kredibiliti anggota wanita ATM malah ia turut selari dengan keperluan semasa Unifil yang sememangnya lebih ramai penglibatan anggota wanita bagi melaksanakan tugasan berkaitan kemasyarakatan.

Saya juga amat kagum apabila dimaklumkan bahawa buat pertama kalinya pasukan Malbatt akan disertai seorang pegawai awam wanita daripada Bahagian Kewangan Kementerian Pertahanan iaitu Farah Zamirah Farush Khan,” katanya.

Beliau berkata demikian dalam sidang media selepas menyempurnakan Majlis Pemakaian Beret Pertubuhan Bangsa-Bangsa Bersatu (PBB), Penyerahan Bendera Malaysia dan Penghantaran Kumpulan Pertama Malbatt 850-9 ke Lubnan di Pangkalan Udara Subang, di sini hari ini.

Sementara itu, mengenai penempatan Malbatt 850-9 di Lubnan, Hishammudin berkata mereka akan ditempatkan di dua penempatan tetap iaitu Kem Ma’rakah serta Kem Tibnin dan akan melaksanakan tugas-tugas operasi yang diberikan oleh Unifil khususnya di kawasan tanggungjawab.

“Tahun ini, pasukan Malbatt 850-9 sekali lagi disertai Angkatan Bersenjata Diraja Brunei dengan kekuatan 30 anggota. Ini merupakan hasil hubungan serumpun yang erat serta kerjasama pertahanan yang akrab antara Malaysia-Brunei sejak sekian lama,” katanya.

Hishammuddin berkata Malbatt 850-9 akan diatur gerak ke Lubnan secara berperingkat bermula hari ini dan bakal menggantikan Malbatt 850-8 yang akan tamat operasi 12 bulan pada 13 November ini.

Kekuatan keseluruhan Malbatt 850-9 ialah 854 orang iaitu 83 pegawai dan 771 anggota LLP yang diketuai Kolonel Megat Maz Ardi Nohuddin selaku Komander Malbatt 850-9.


Arahan baharu dron pada Februari ini- CAAM

KUALA LUMPUR, 26 Jan. – Pihak Berkuasa Penerbangan Awam Malaysia (CAAM) akan berusaha mengeluarkan arahan baharu bagi sistem pesawat tanpa pemandu (UAV) atau dron bulan depan.

Timbalan Ketua Pegawai Eksekutif (Kawal Selia) CAAM Zainul Abidin Maslan berkata, penguatkuasaan peraturan baharu akan memerlukan proses berulang-ulang seperti pendaftaran, kebenaran dan pengawasan bagi meraih masa depan yang cerah dalam industri dron di Malaysia.

“Kami berharap dapat mengumumkan (arahan ini) pada Februari. Peraturan baharu ini akan turut menyediakan panduan yang mencukupi bagi memastikan hanya pengendali yang cekap mempunyai hak dan kelulusan untuk mengendalikan dron bagi kegunaan industri,” katanya pada Sidang Kemuncak UAV Maya Pertama Dunia 2021 semalam.

Kira-kira 300 peserta menyertai sidang kemuncak itu dengan pembabitan penceramah dari pelbagai negara seperti China, Jepun, Greece, Romania, Perancis dan Belgium.

Pihak berkuasa kawal selia tempatan yang turut serta dalam sidang kemuncak itu termasuk CAAM, Jabatan Ukur dan Pemetaan Malaysia dan Agensi Keselamatan Siber Negara Malaysia.

Menurut Zainul, aktiviti pesawat tanpa pemandu di Malaysia pada ketika ini terikat dengan Peraturan-Peraturan Penerbangan Awam 2016 dan Pekeliling Maklumat Aeronautika 04/2008.


Ziarah Aidilfitri berakhir tragedi, cucu maut di kolam renang rumah datuk

IPOH, 26 April – Ziarah Aidilfitri sepasang suami isteri ke rumah seorang ahli keluarga berakhir tragedi apabila anak perempuan mereka yang berusia setahun sembilan bulan maut akibat lemas di dalam kolam renang rumah datuknya di Tambun semalam.

Ketua Polis Daerah Ipoh ACP Yahaya Hassan berkata kejadian dipercayai berlaku pada 8.45 malam selepas bapa kanak-kanak tersebut menjumpai mangsa dalam keadaan terlentang dan terapung dalam kolam renang itu.

“Siasatan awal mendapati kanak-kanak terbabit bersama kedua-dua ibu bapanya masing-masing berusia 31 dan 33 tahun kerana menziarahi ahli keluarga mereka di sebuah rumah lot yang dimiliki oleh datuk mangsa.

“Bapa mangsa kemudiannya menghantar mangsa ke sebuah hospital swasta namun telah disahkan meninggal dunia oleh petugas perubatan,” menurutnya dalam kenyataan hari ini.

Beliau berkata hasil bedah siasat yang dijalankan di Hospital Raja Permaisuri Bainun di sini mendapati punca kematian mangsa ialah akibat lemas.

Sehubungan itu, ibu bapa mangsa disiasat mengikut Seksyen 33 Akta Kanak-Kanak 2001 (Akta 611) iaitu membiarkan kanak-kanak tinggal tanpa pengawasan yang berpatutan.

“Justeru, pihak polis ingin memberi nasihat dan peringatan kepada orang awam khususnya ibu bapa atau penjaga supaya tidak membiarkan kanak-kanak di bawah jagaan masing-masing tinggal tanpa pengawasan yang berpatutan bagi mengelakkan berlakunya sebarang tragedi yang tidak diingini,” katanya.


Muhyiddin beri bayangan Belanjawan 2021 tumpu usaha perangi COVID-19

MUAR 30 Okt. – Perdana Menteri Tan Sri Muhyiddin Yassin memberi bayangan kerajaan akan menumpukan usaha memerangi habis-habisan pandemik COVID-19 dalam Belanjawan 2021 yang akan dibentangkan pada 6 Nov depan.

Beliau berkata sebagai sebuah kerajaan yang prihatin, pihaknya akan mengambil langkah-langkah tambahan sewajarnya dalam belanjawan tahunan itu bagi memulihkan kembali kehidupan rakyat.

“Kita kerajaan Perikatan Nasional (PN) yang prihatin akan mengambil langkah-langkah tambahan (yang sewajarnya). Sebelum ini sebanyak RM305 bilion (telah digunakan) dan Belanjawan 2021 akan memberi tumpuan dalam usaha mengawal pandemik COVID-19 supaya ia tidak menular.

“(Setakat ini) hampir RM2 bilion telah kita belanjakan untuk Kementerian Kesihatan manakala untuk Sabah sahaja, dengan COVID-19 yang begitu hebat, kira-kira RM400 juta telah dibelanjakan dalam tempoh beberapa minggu lepas, melibatkan bantuan makanan yang dihantar ke rumah-rumah dan peralatan perubatan,” katanya.

Beliau berkata demikian ketika berucap merasmikan Mesyuarat Agung Tahunan Kali ke-24 Koperasi Sungai Terap dan Sungai Raya Muar Berhad di Dewan Sri Permata, Sekolah Menengah Kebangsaan (SMK) Bukit Pasir di sini, hari ini.

Hadir sama Pengerusi Eksekutif Suruhanjaya Koperasi Malaysia (SKM) Datuk Nordin Salleh, Ketua Polis Johor Datuk Ayob Khan Mydin Pitchay, Ahli Dewan Undangan Negeri (ADUN) Bukit Kepong Dr Sahruddin Jamal dan ADUN Bukit Pasir Kapten (B) Najib Lep.

Beliau berkata kerajaan komited untuk memerangi COVID-19 dalam belanjawan akan datang dan pada masa sama akan terus membantu rakyat yang terkesan dengan pandemik berkenaan.

“Kerajaan perlu menyediakan pakej rangsangan iaitu bantuan kepada rakyat kerana ada kumpulan yang terjejas teruk. Jika dahulu (ketika Perintah Kawalan Pergerakan) diperkenalkan ada yang mohon untuk keluarkan simpanan di akaun kedua Kumpulan Wang Simapanan Pekerja (KWSP), sekarang ada pula yang mohon untuk keluarkan simpanan di akaun pertama,” katanya.

Beliau turut mengakui kerajaan kini mengalami kesukaran dalam usaha menyeimbangkan kehidupan rakyat yang terkesan dengan pandemik berkenaan, dan dalam masa sama perlu berusaha menyelamatkan ekonomi negara yang terjejas teruk.

“Masalah kita bila buka kembali ekonomi, masyarakat mula bergerak ke sana dan ke sini untuk memulihkan kembali ekonomi (dan perniagaan mereka). Sekarang agak sukar untuk kerajaan menyeimbangkan antara kehidupan rakyat dan usaha menyelamatkan ekonomi (berikutan faktor itu).

“Kerajaan perlu membenarkan sektor ekonomi kembali beroperasi seperti biasa, namun dalam masa yang sama perlu membendung penularan COVID-19 dengan sekatan-sekatan tertentu. Ini satu perkara yang sukar,” katanya.

Beliau turut melahirkan rasa terharu dengan pengorbanan yang dicurahkan oleh petugas barisan hadapan yang bertungkus-lumus dalam mengawal pandemik berkenaan sejak ia mula melanda negara pada awal tahun ini.

“Mereka dah tahap hujung, dah ‘exhausted’ kerana tak berhenti kerja siang dan malam untuk jaga nyawa kita. Ini satu pengorbanan yang luar biasa. Orang kata wira yang tak didendang, jadi kita harus ucap terima kasih kepada mereka di barisan hadapan yang korban masa, harta dan keluarga untuk bantu kita supaya selamat daripada COVID-19 ini,” katanya.

Dalam pada itu, Muhyiddin yang juga Ahli Parlimen Pagoh berkata koperasi merupakan penyumbang ketiga kepada ekonomi negara selepas sektor kerajaan dan swasta dengan mempunyai jutaan ahli di seluruh negara, serta aset yang bernilai berbilion ringgit.

“Ini bermakna koperasi mempunyai potensi yang amat besar untuk dibangunkan. Di negara maju, koperasi dah teroka banyak bidang besar malah di Malaysia sendiri pun telah ada namun prospek untuk kita pertingkatkan koperasi, masih amat luas lagi,” katanya.


Kesihatan Hadi Awang semakin baik – Anak

KUALA TERENGGANU, 22 Mac – Keadaan kesihatan Presiden PAS Tan Sri Abdul Hadi Awang yang telah disahkan positif COVID-19 Ahad lepas, kini semakin baik.

Ahli Dewan Undangan Negeri (ADUN) Batu Buruk Muhammad Khalil, yang juga anak Abdul Hadi, berkata Ahli Parlimen Marang itu sedang menjalani kuarantin di kediamannya selama tujuh hari.

“Baru malam tadi saya bercakap dengan beliau (Abdul Hadi), keadaannya semakin baik, demam pun semakin sembuh,” katanya ketika ditemui pemberita di Wisma Darul Iman, di sini hari ini.


Melaka ‘juara’ pemberian vaksin – Khairy

BANDA HILIR 5 Jun – Pembukaan sektor ekonomi di Melaka yang kembali rancak selepas pandemik COVID-19 bukti kejayaan dan keberkesanan suntikan vaksin.

Menteri Kesihatan Khairy Jamaluddin berkata, Melaka menjadi negeri yang amat berjaya dalam pemberian suntikan vaksin termasuklah menjadi negeri teratas daripada 14 negeri dalam pemberian suntikan dos penggalak.

“Melaka menjadi negeri yang sangat berjaya dalam pemberian vaksin, dari segi booster (dos penggalak) Melaka nombor satu di Malaysia jauh melepasi negeri lain dengan 86 peratus dan ini kadar yang sangat tinggi manakala PICKids (Program Imunisasi COVID-19 Kanak-kanak) berada nombor dua di belakang Sarawak.

“Kesan daripada vaksinasi yang tinggi di Melaka hanya ada dua pesakit sahaja di ICU, selain dalam dua bulan lepas, kematian dilaporkan adalah kosong.

Beliau berkata demikian pada sidang media selepas Majlis Perasmian Agenda Nasional Malaysia Sihat (AMNS) dan Sambutan Hari Denggi Asean serta Gotong-Royong Mega 1.0 ‘Perangi Aedes’ Peringkat Kebangsaan yang dirasmikan Ketua Menteri Melaka Datuk Seri Utama Sulaiman Md Ali di Banda Hilir, hari ini.

“Saya tahu Dr Akmal (EXCO Kesihatan) dan Dr Rusdi (Pengarah Jabatan Kesihatan Negeri Melaka) perlu kejar vaksin sebab kapasiti katil tidak besar. Jadi mereka tahu kalau tiada kadar vaksinasi yang tinggi mungkin keadaan akan jadi sesak.


Tiga lelaki dituduh bunuh tukang masak

SHAH ALAM 30 April. – Tiga lelaki dihadapkan ke Mahkamah Majistret di sini, hari ini atas pertuduhan membunuh seorang tukang masak di sebuah apartmen pada 18 April lalu.

Muhammad Amirul Mohamad Ali, 21, Muhammad Muazzam Ahmad Ruzaini, 20 dan Muhammad Hafiz Daniel Norirman, 20, masing-masing hanya mengangguk faham selepas pertuduhan terhadap mereka dibacakan di hadapan Majistret Nur Faizah Abdul Sani.

Mengikut pertuduhan, mereka didakwa bersama-sama membunuh G. Sharvin, 21 di sebuah apartment di Jalan Kemajuan Subang, Subang Jaya, antara 12.30 tengah malam hingga 1.30 pagi, 18 April lalu.

Pertuduhan dikemukakan mengikut Seksyen 302 Kanun Keseksaan yang membawa hukuman gantung mandatori jika sabit kesalahan yang dibaca bersama dengan Seksyen 34 Kanun yang sama.

Media sebelum ini melaporkan, seorang tukang masak dibunuh dan mayatnya disumbat dalam sebuah beg pakaian sebelum dimasukkan ke dalam tong sampah dan ditinggalkan di tepi jalan di susur keluar Lebuhraya Persekutuan ke Persiaran Kewajipan.


Kerjasama pelancongan Malaysia-China berhasil

DURIAN TUNGGAL 8 Ogos – Kerjasama kebudayaan dan pelancongan yang terjalin antara Malaysia dan China menerusi Simposium ‘Belt And Road Innatiative’ sebagai antara negara terawal membuahkan hasil.

Menteri Kedutaan Republik China di Malaysia Tang Rui berkata, China telah menjadi negara pelancongan terbesar di Malaysia di luar ASEAN selama 10 tahun berturut-turut sejak 2012.

“Sebagai contoh pada 2019, Malaysia merupakan destinasi pelancongan kelapan terbesar bagi warga China dan kira-kira 3.11 juta pelancong China melawat Malaysia selain menyumbang 12 peratus daripada jumlah kedatangan pelancong.

Beliau berkata demikian dalam ucapan sempena Simposium ‘Belt And Road Innatiative’ yang turut dihadiri Exco Pendidikan dan Teknologi negeri, Datuk Rais Yasin dan Naib Canselor Universiti Teknikal Malaysia Melaka (UTeM) Prof Ts Dr Massila Kamalrudin, di UTeM hari ini.

Mengulas lanjut, Tang Rui berkata, sejak penularan COVID-19 sekatan perjalanan dikenakan dan beberapa acara tidak dapat diteruskan seperti yang dirancang namun ianya beralih kepada medium internet bagi meneruskan kerjasama.

“Dengan jumlah luar biasa dan pencapaian cemerlang ini, saya amat merasakan masa depan yang cerah selain menjanjikan kerjasama kebudayaan dan pelancongan China-Malaysia dalam era pasca pandemik.

“Saya percaya selepas pandemik, kerjasama kebudayaan serta pelancongan antara China dan Malaysia akan menjadi lebih erat selain akan mewujudkan hasil yang lebih baik sekaligus akan meningkatkan persefahaman persahabatan antara kedua-dua negara ini,” katanya.


DUN Ayer Limau: 400 murid, pelajar terima agihan zakat

AYER LIMAU 30 September – Seramai 400 murid dan pelajar sekolah sekitar Dewan Undangan Negeri (DUN) Ayer Limau menerima sumbangan wang zakat asnaf daripada Bank Rakyat berjumlah RM40,000.

Ahli Dewan Undangan Negeri (Adun) Ayer Limau , Datuk Hameed Mytheen Kunju Basheer berkata, setiap pelajar dan murid berkenaan menerima zakat berjumlah RM100 setiap seorang.

Katanya, program itu adalah hasil kerjasama dengan pihak Bank Rakyat bagi melancarkan lagi urusan menghagihkan wang zakat kepada murid dan pelajar dalam kalangan asnaf.

“Saya amat berharap penerima zakat menggunakan wang berkenaan untuk tujuan berfaedah seperti menampung perbelanjaan pendidikan. Ibu bapa atau penjaga perlu bijak menguruskan wang berkenaan agar ia memberi faedah serta manfaat untuk masa depan anak-anak kita.

“Berhubung agihan pula ia bergantung kepada jumlah pelajar atau murid, jika ramai maka jumlah diterima lebih tinggi, namun semua sekolah menerima agihan sama rata iaitu RM100 seorang. Sebenarnya sekolah di DUN lain juga menerima agihan zakat ini, namun bagi Ayer Limau kita laksanakan secara berkelompok,” katanya.

Beliau berkata demikian ketika ditemui selepas Majlis Penyerahan Wang Zakat Asnaf Bank Rakyat DUN Ayer Limau di Sekolah Kebangsaan (SK) Ramuan China Besar, di sini, hari ini.

Hadir sama Guru Besar SK Ramuan China Besar, Talib Ludin, wakil Bank Rakyat Cawangan Masjid Tanah, Pengerusi Persatuan Ibu Bapa dan Guru (PIBG) SK Ramuan China Besar serta SK Ramuan China Kecil.

Hameed berkata, selain itu sumbangan zakat daripada syarikat kewangan itu juga turut diagihkan kepada masjid dan surau di DUN Ayer Limau yang menggunakan akaun Bank Rakyat.


Sukarelawan Skuad Musa’adah Keluarga Malaysia edar bantuan mangsa banjir

PUTRAJAYA, 4 Mac – Kira-kira 40 sukarelawan Skuad Musa’adah Keluarga Malaysia akan mengedar barangan keperluan asas serta sumbangan wang tunai menerusi peruntukan khas RM3.77 juta kepada lebih 20,000 mangsa banjir di Kelantan dan Terengganu.

“Kita harap bantuan ini dapat kurangkan beban yang ditanggung mereka yang sedang menghadapi ujian dari Allah,” kata Menteri di Jabatan Perdana Menteri (Hal Ehwal Agama) Datuk Idris Ahmad.

Beliau berkata demikian dalam sidang media selepas majlis pelepasan Bantuan Banjir Skuad Musa’adah Keluarga Malaysia, di bawah Jabatan Perdana Menteri (Hal Ehwal Agama), ke Pantai Timur di sini hari ini.

Katanya skuad berkenaan akan bergerak ke Kemaman dan Hulu Terengganu di Terengganu sebelum meneruskan misi ke kawasan lain yang terjejas akibat banjir.

Jumlah mangsa banjir yang ditempatkan di pusat pemindahan sementara (PPS) pagi ini di Terengganu ialah seramai 2,846 mangsa berbanding 5,128 mangsa semalam, manakala Kelantan 4,715 mangsa berbanding 4,809 mangsa semalam.- BERNAMA


Lebih 80 peratus kematian akibat COVID-19 berkaitan dengan komorbid- Dr Adham

PUTRAJAYA 9 April. – Kira-kira 86.3 peratus atau 1,126 kematian akibat COVID-19 adalah mereka yang mempunyai sejarah komorbid seperti menghidap tekanan darah tinggi dan kencing manis selain golongan berusia, kata Menteri Kesihatan Datuk Seri Dr Adham Baba.

“Jelas sekali kesemua penyakit tidak berjangkit (NCD) banyak berkaitan dengan pemakanan sekali gus risiko kematian komorbid adalah tinggi apabila dijangkiti COVID-19,” katanya ketika melancarkan Bulan Pemakanan Malaysia Peringkat Kebangsaan 2021 dan Inisiatif MyChoice, di sini hari ini.

Bersempena sambutan Bulan Pemakanan Malaysia Peringkat Kebangsaan 2021, Dr Adham mengumumkan Piramid Makanan Malaysia dan Panduan Diet Malaysia terbaharu yang mengandungi perubahan ketara, iaitu kumpulan makanan bagi sayur-sayuran dan buah-buahan diletakkan pada dasar piramid.

“Ini menunjukkan kepentingan pengambilan sayur-sayuran dan buah-buahan dalam jumlah lebih berbanding kumpulan makanan lain, iaitu sekurang-kurangnya tiga sajian sayur dan dua sajian buah-buahan setiap hari,” katanya.

— BERNAMA
Dr. Adham Baba, Menteri Kesihatan Malaysia telah merasmikan Bulan Pemakanan Malaysia Peringkat Kebangsaan Tahun 2021 dan Pelancaran Inisiatif MyChoice di Dewan Serbaguna Kementerian Kesihatan Malaysia, Putrajaya pada pagi ini.


SPRM NS tahan enam individu termasuk penguat kuasa

SEREMBAN, 24 Jun- Suruhanjaya Pencegahan Rasuah Malaysia (SPRM) Negeri Sembilan menahan enam individu termasuk dua pegawai penguat kuasa agensi kerajaan kerana disyaki terlibat rasuah dalam meluluskan ujian memandu kelas Kenderaan Perdagangan (GDL) menerusi institusi memandu di sekitar  negeri ini.

Difahamkan, lima daripada enam lelaki tersebut kini telah direman selepas Penolong Kanan Pendaftar Khairunnisa Kasa membenarkan permohonan reman oleh pihak SPRM di Mahkamah Khas Reman di sini hari ini.

Empat daripada mereka direman selama lima hari, seorang selama tiga hari manakala seorang lagi dilepaskan dengan jaminan SPRM disebabkan faktor kesihatan.

Katanya, mereka disyaki meminta dan menerima wang rasuah berjumlah RM300 hingga RM650 daripada pemohon bagi meluluskan setiap ujian lesen memandu kelas GDL melalui tenaga pengajar institut memandu di sini.


Seramai 250 lagi usahawan tani bakal diberi Geran Agroprenuer Muda

MASJID TANAH 4 Sept – Seramai 250 lagi usahawan tani bakal menerima manfaat Geran Agropreneur Muda disediakan Kementerian Pertanian dan Industri Makanan (MAFI).

Timbalan Menteri I, Datuk Seri Ahmad Hamzah berkata, setakat ini hanya 500 daripada 750 usahawan muda telah menerima manfaat itu sejak awal tahun lalu.

Jelasnya, peluang itu perlu direbut oleh setiap usahawan tani lingkungan 18 hingga 40 tahun yang menjalankan perniagaan berasaskan pertanian termasuk penternakan, perikanan, penanaman dan pengeluaran produk pertanian.

“Kerajaan memperuntukkan sebanyak RM15 juta buat 750 petani muda di negara ini dengan peruntukan geran minimum RM20,000 ditawarkan untuk tahun ini.

“Setakat ini peruntukan RM10 juta telah disalurkan dalam geran ini buat golongan sasar sebagai bantuan tambahan input pertanian seperti bantuan mesin.

“Kita menyeru kepada semua usahawan muda untuk menyertai program ini sebagai usaha kita untuk menggalakkan bidang pertanian dalam kalangan generasi muda,” katanya.

Beliau berkata demikian pada sidang media selepas mengagihkan Geran Agropreneur Muda pada lawatan kerjanya di Villa D Acqua, di sini hari ini.

Sementara itu, seorang petani muda, Muhammad Adli Zikry Rosdi, 22, meluahkan rasa syukurnya selepas menerima geran RM20,000 untuk mengusahakan projek penanaman nanas.

Dia sebelum ini menuntut dalam bidang pengajian komposit di Kolej Kemahiran Tinggi Mara (KKTM), namun nekad berhenti dan menceburi bidang pertanian selepas diuji pandemik COVID-19.

“Hasil galakan bapa saya berjaya menanam 16,000 nanas MD2 sejak November tahun lalu di tanah seluas 1.5 ekar (kira-kira 0.61 hektar) dan kini menunggu hasil tuaian pada Januari nanti.

“Alhamdulillah, terima kasih atas insentif (geran) diberikan kerana ia membantu saya membeli baja dan benih tambahan agar pertanian ini mampu diperluaskan,” katanya


10 individu didakwa palsukan sijil suntikan vaksin- KDN

KUALA LUMPUR 15 Sept – Sebanyak 10 individu telah didakwa di mahkamah kerana memalsukan sijil suntikan vaksin, kata Timbalan Menteri Dalam Negeri Datuk Seri Ismail Mohamed Said.

Beliau berkata ia melibatkan empat individu di Sarawak, masing-masing dua individu di Sabah dan Melaka serta masing-masing satu individu di Kelantan dan Perak.

“Seorang telah disabitkan kesalahan iaitu di Sarawak di mana mahkamah telah memberi sabitan dan dihukum penjara,” katanya pada sesi soal jawab lisan di Dewan Rakyat hari ini.

Beliau menjawab soalan tambahan Shaharizukirnain Abd Kadir (PAS-Setiu) mengenai jumlah mereka yang diambil tindakan kerana memalsukan sijil suntikan vaksin di negara ini.

Ismail berkata, bagi golongan yang memalsukan sijil suntikan vaksin, tindakan undang-undang boleh diambil mengikut Seksyen 22 (d) Akta Pencegahan dan Pengawalan Penyakit Berjangkit 1988 (Akta 342).

Ismail berkata berhubung kesalahan memberi maklumat palsu, siasatan akan dijalankan mengikut peruntukan undang-undang sedia ada, iaitu di bawah Akta 342 atau Kanun Keseksaan.

Beliau berkata di bawah Seksyen 24 Akta 342, jika sabit kesalahan boleh didenda tidak melebihi RM100,000 atau dipenjara tidak lebih tujuh tahun atau kedua-duanya sekali.

“Manakala di bawah Seksyen 25 Akta 342, sebelum pertuduhan dimulakan dengan izin pendakwa raya, kompaun boleh diberikan bagi mana-mana kesalahan di bawah akta ini untuk individu tidak melebihi RM10,000 manakala perbadanan tidak melebihi RM50,000,” katanya.

Ismail berkata Kementerian Dalam Negeri (KDN) sentiasa komited dalam memastikan sebarang pelanggaran prosedur operasi standard (SOP) yang telah dikuatkuasakan di bawah Perintah Kawalan Pergerakan (PKP) dan Pelan Pemulihan Negara (PPN), diambil tindakan tegas bagi membendung penularan wabak COVID-19.

Sementara itu, Ismail berkata KDN mengambil pendekatan mengimbangi aspek kesihatan serta keselamatan dan kedaulatan negara dalam isu vaksinasi pendatang tanpa izin.

Beliau menjawab soalan M. Kulasegaran (PH-Ipoh Barat) mengenai sama ada kerajaan dapat memberikan kelonggaran kepada pendatang izin untuk mendapat vaksinasi berbanding menahan mereka bagi dihantar pulang ke negara asal.

“KDN telah berhubung dengan negara-negara sumber untuk membuat program penghantaran pulang dan mereka boleh buat proses kembali ke negara ini, kita tidak mengambil tindakan yang begitu kejam (terhadap pendatang tanpa izin),” katanya.


Bilik khas jamin keselamatan calon SPM bergejala COVID-19

KUALA LUMPUR 19 Feb. – Kementerian Pendidikan Malaysia (KPM) melakukan persediaan terperinci bagi menjamin keselamatan calon daripada penularan pandemik COVID-19 ketika menduduki peperiksaan Sijil Pelajaran Malaysia (SPM) 2020.

Menteri Kanan Pendidikan, Senator Datuk Dr. Radzi Jidin berkata, pelbagai pendekatan diambil kementerian terhadap fasiliti peperiksaan di setiap sekolah kali ini dan bukan saja menyediakan dewan peperiksaan utama.

“Selain itu kita juga sediakan bilik isolasi buat calon SPM yang digunakan sebagai bilik transit untuk mereka yang telah menjawab peperiksaan pada sebelah pagi dan memerlukan sedikit masa untuk menjawab peperiksaan pada sebelah petangnya,” katanya pada sidang media Kementerian Pelajaran Malaysia, petang tadi.

Radzi berkata, KPM akan memanfaatkan setiap ruang bilik darjah yang ada di setiap sekolah bagi menyediakan fasiliti tambahan sepanjang tempoh peperiksaan.

“Sebab itu sesi persekolahan sekolah menengah dibuka selepas peperiksaan SPM berakhir supaya ia tidak mengganggu calon yang memerlukan ruangan tambahan sepanjang SPM berjalan,” katanya.


DUN Asahan: Padang rumput sintetik lonjak pembangunan bola sepak

ASAHAN 7 Julai – Padang Awam Nyalas bakal dilengkapi dengan rumput sintetik, selepas kerja menaik taraf kemudahan sukan itu selesai dijalankan.

Ahli Dewan Undangan Negeri (ADUN) Asahan, Fairul Nizam Roslan berkata, usaha melengkapkan kemudahan itu dengan padang bola rumput sintetik akan dijalankan dalam masa terdekat dan dijangka membabitkan peruntukan berjumlah RM500,000.

“Alhamdulillah kita menerima satu peruntukan daripada Kementerian Belia dan Sukan untuk membangunkan padang sintetik, ini secara tidak langsung dapat meningkatkan semangat dan membantu pembangunan bola sepak dalam Dewan Undangan Negeri (DUN) Asahan.

“DUN Asahan memang popular dengan pembangunan bola sepak jadi kita berdoa dan berharap semoga selepas adanya padang sintetik ini lebih ramai pemain berbakat akan dilahirkan,” katanya.


Wan Zulkiflee individu pertama bukan Amerika dilantik Lembaga Pengarah ExxonMobil

KUALA LUMPUR: Bekas Presiden dan Ketua Pegawai Eksekutif Kumpulan Petronas, Tan Sri Wan Zulkiflee Wan Ariffin, dilantik sebagai ahli lembaga pengarah syarikat tenaga, Exxon Mobil yang berpangkalan di Texas, Syarikat (AS).

Pelantikan beliau sekali gus merekodkan individu pertama bukan warga Amerika dilantik dalam perjawatan lembaga pengarah sejak penubuhan syarikat penghasilan tenaga antara terbesar dunia itu 109 tahun lalu.

Pengerusi dan Ketua Pegawai Eksekutif (CEO) Exxon Mobil, Darren Woods dalam satu kenyataan semalam berkata, Wan Zulkiflee,60, yang berpengalaman luas antaranya sebagai Pengerusi Bukan Eksekutif Ahli Lembaga Pengarah Malaysia Airlines dan DRB-HICOM Berhad dilantik hasil dari pemilihan dan kepakarannya dalam mengendalikan industri tenaga global.

Menurutnya, Petronas ketika diterajui Wan Zulkiflee dalam tempoh 2015 hingga 2020, berjaya merekodkan pendapatan hasil yang memberangsangkan termasuk memperluaskan pelaburan syarikat dalam bidang teknologi pelepasan terendah (low-emission technologies).

“Beliau yang berpengalaman dalam syarikat industri minyak dan gas negara turut menerajui pertumbuhan strategik dalam kemasukan syarikatnya ke bidang bahan kimia asas.

“Kami menyambut baik penyertaan beliau dalam barisan lembaga pengarah kami disebabkan kepakaran industri globalnya yang berpandangan jauh dalam bidang peralihan tenaga sekali gus melengkapkan lembaga kami yang sangat berpengalaman ini,” katanya.

Lantikan Wan Zulkifli dalam perjawatan terbabit telah meningkatkan 11 perjawatan sebagai Pengarah dengan 10 daripadanya adalah Pengarah Bebas dalam syarikat minyak AS itu.

ExxonMobil sebelum ini telah mendapatkan kepakaran ahli lembaga tambahan yang berpengalaman dalam pelbagai bidang meliputi sains iklim, pengurusan aset dan risiko industri serta industri berkaitan lain.

Dari lantikan terbabit, lima pengarah telah dilantik Exxon Mobil sejak 2016 dengan tempoh lantikan kira-kira enam tahun berbanding lapan tahun dalam syarikat S&P 500.

“Exxon Mobil akan terus mengadakan perbincangan bersama calon pengarah yang lain bagi memperkasa pelbagai kemahiran lain yang memberi potensi tambahan kepada lembaga ini,” katanya.


Mercun RM20,000 ditinggalkan dalam kereta

PASIR MAS, 9 April – Polis merampas pelbagai jenis mercun bernilai RM20,000 daripada sebuah kereta Toyota Camry yang ditinggalkan pemandunya dekat Kampung Chica Tinggi, di sini 10 pagi tadi.

Ketua Polis Daerah Pasir Mas ACP Mohd Nasaruddin M Nasir berkata bagaimanapun pemandu kereta yang diekori anggota unit kereta peronda (MPV) berjaya meloloskan diri ke dalam semak berdekatan sebaik memberhentikan kereta di tepi jalan.

Beliau berkata kes dikesan selepas anggota unit kereta peronda (MPV) telah terserempak dengan kereta yang dipandu dalam keadaan mencurigakan itu di Simpang Tiga Batu Karang dari arah Rantau Panjang ke Pasir Mas kira-kira pukul 9 pagi.

“Anggota MPV kemudian mengekori kereta tersebut sambil mengarahkan supaya berhenti untuk pemeriksaan tetapi pemandunya terus memecut laju sejauh 10 kilometer sebelum berhenti secara mengejut di Kampung Chica Tinggi sebelum pemandunya keluar melarikan diri,” katanya dalam satu kenyataan, hari ini.

“Polis percaya kesemua mercun itu diseludup masuk dari negara jiran melalui pangkalan haram di Sungai Golok untuk dijual di sini sempena musim perayaan.

“Antara mercun yang dirampas ialah ‘Rich Flower, Thunder K, Gettering Thunder K’ dan pelbagai lagi yang bernilai RM20,000,” katanya yang percaya akan ada banyak lagi cubaan menyeludup mercun menjelang perayaan Aidilfitri.


JAKIM akur, tidak campur tangan bidang kuasa agama kerajaan negeri- Menteri Agama

DUYONG 16 Sept – Segala prosedur operasi standard (SOP) baharu berkaitan solat jemaah di masjid dan surau termasuk pertambahan bilangan jemaah tertakluk kepada kuasa kerajaan negeri dan bukan Jabatan Kemajuan Islam Malaysia (JAKIM).

Menteri Di Jabatan Perdana Menteri (Hal Ehwal Agama) Senator Idris Ahmad berkata, JAKIM hanya berperanan sebagai penyelaras dan menyediakan draf ketetapan SOP sebagai panduan kepada seluruh negara.

“Sebab itu silaplah bila kadang-kadang netizen marah apabila masjid tidak boleh ramai datang, sedangkan ini bukan tugas kita dan kita tidak boleh campur urusan agama di negeri-negeri.

“Dia (masjid) berbeza, tidak seperti mana kilang atau pusat beli belah yang cukup sekadar (mendapat kelulusan) Majlis Keselamatan Negara (MKN) dan Kementerian Kesihatan Malaysia (KKM).

“Kita (masjid) walaupun KKM kata ok, MKN kata ok, kita ada satu lagi yang mesti hormat iaitu bidang kuasa kerajaan negeri, jangan kita langgar hak orang,” katanya.

Beliau berkata demikian ketika ditemui dalam Gimik Penyerahan Program Foodbank YaPEIM dan Kotak Makanan YADIM di Masjid Al-Wahhab Permatang Duyong, di sini hari ini.

Mengulas lanjut, Idris berkata, draf ketetapan SOP baharu yang disediakan JAKIM telah pun dibincangkan dalam Muzakarah Majlis Kebangsaan bagi Hal Ehwal Ugama Islam Malaysia (MKI) yang dihadiri mufti-mufti seluruh negara, semalam.

Justeru katanya, selepas ini mufti-mufti akan berjumpa dengan pihak berkuasa agama negeri sebelum SOP baharu di masjid dan surau akan diumumkan bagi negeri masing-masing.


Peluang melihat sendiri al-Quran seberat 7.5 kilogram

AYER KEROH 25 Mac- Ekspo Jualan Al-Quran terbesar sempena Pra Ramadan diadakan di Hotel Mudzaffar di sini bermula semalam sehingga 1 April.

Pengarah Komunikasi Korporat Yayasan Restu, Nurashikin Abdul Latiff berkata antara tarikan utama sepanjang ekspo yang buat julung kalinya diadakan di Melaka itu adalah jualan al-Quran seberat 7.5 kilogram.

“Ini adalah julung kalinya kami mengadakan pameran luar daripada Yayasan Restu, Melaka adalah lokasi pertama kami mempamerkan keunikan al-Quran yang dihasilkan.

Beliau berkata demikian pada sidang media selepas Majlis Pelancaran Ekspo Jualan Al-Quran sempena Jualan Pra-Ramadan di Hotel Muzaffar di sini hari ini.

Menurutnyam pengunjung juga boleh mendapatkan al-Quran pelbagai jenis dan saiz serta terjemahan dalam tujuh bahasa iaitu Inggeris, Melayu, Mandarin, Kazakhstan, Kemboja selain jawi.

“Pada ekspo ini pengunjung berpeluang membeli al-Quran pada harga istimewa serendah RM20 manakala bersaiz besar pada harga RM450 sesuai digunakan di masjid atau surau,” katanya.


Jadikan nilai perpaduan aset utama negara – Al-Sultan Abdullah

KUCHING, 21 Mei – Semua rakyat Malaysia seharusnya menjadikan nilai perpaduan sebagai aset negara yang utama sekali demi masa depan, titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Seperti pepatah Inggeris, charity begins at home, berpatutanlah saya menyatakan di sini iaitu unity begins at home ataupun perpaduan bermula dari rumah,” titah baginda semasa merasmikan Sambutan Minggu Perpaduan Negara peringkat kebangsaan di sini, hari ini.

Terdahulu, keberangkatan tiba baginda pada 11 pagi disambut Yang Dipertua Negeri Sarawak Tun Abdul Taib Mahmud dan Perdana Menteri Datuk Seri Anwar Ibrahim.

Turut menyambut keberangkatan tiba Al-Sultan Abdullah, Premier Sarawak Tan Sri Abang Johari Tun Openg dan Timbalan Perdana Menteri Datuk Seri Fadillah Yusof.

Minggu Perpaduan 2023 yang berlangsung dari 20 sehingga 28 Mei ini turut dijalankan di 15 lokasi di seluruh negara antaranya di Bertam Square, Pulau Pinang; Dewan Masyarakat Papar, Sabah; Dataran Tasik Kluang, Johor dan Pusat Rekreasi Pantai Balok, Kuantan, Pahang.

Bertemakan “Perpaduan Dalam Kepelbagaian”,  objektif utama penganjuran Minggu Perpaduan adalah untuk menyemarakkan semangat perpaduan serta menyebar pengetahuan, kefahaman dan penghayatan terhadap kepelbagaian adat serta budaya dalam masyarakat Malaysia.


JPJ tempatkan pegawai, anggota risik dalam bas ekspres

KUALA LUMPUR, 30 April – Jabatan Pengangkutan Jalan (JPJ) akan menempatkan pegawai dan anggota risiknya di dalam bas-bas ekspres bagi tempoh musim perayaan Aidilfitri ini untuk memastikan pemandu membawa kenderaan dan penumpang dengan selamat.

Tanpa mendedahkan butiran lanjut, Pengarah Kanan Penguatkuasa JPJ Malaysia Datuk Lokman Jamaan berkata pihaknya akan menempatkan pegawai dan anggota secara rawak di setiap pengangkutan awam darat.

“Pemandu-pemandu bas ekspres ini hanya akan mengetahui pegawai dan anggota risik JPJ (berada di dalam bas) apabila mereka (pemandu) sampai ke destinasi.

“Pegawai dan anggota JPJ yang ditugaskan akan memperkenalkan diri kepada pemandu seterusnya mengeluarkan saman kepada pemandu-pemandu yang melanggar arahan jalan raya,” katanya kepada pemberita selepas membuat pemeriksaan bas-bas ekspres di Terminal Bersepadu Selatan, di sini, malam tadi.

Mengulas mengenai pemeriksaan bas ekspres itu, Lokman berkata ia adalah untuk memberi fokus kepada aspek teknikal kenderaan seperti penggunaan tayar mengikut standard piawaian ditetapkan serta pemeriksaan sistem brek, lampu dan reflector yang perlu berfungsi dengan baik.

Selain itu, Lokman mengingatkan kepada pengguna jalan raya agar tidak melakukan lima kesalahan iaitu tidak mematuhi lampu isyarat, tidak mematuhi had laju, mengguna telefon bimbit semasa memandu, memotong barisan dan menggunakan lorong kecemasan, yang merupakan kesalahan tidak dikompaun serta dikenakan tindakan mahkamah. – BERNAMA


KPM jalankan siasatan menu RMT hanya sedia nasi dan kuah – Radzi

KUALA LUMPUR, 20 Jan – Kementerian Pendidikan (KPM) sedang menjalankan siasatan mengenai menu Rancangan Makanan Tambahan (RMT) yang didakwa hanya menyediakan nasi putih dan kuah kepada murid-murid sekolah seperti ditularkan di media sosial.

“Saya memandang serius dakwaan tersebut dan telah arahkan supaya siasatan lanjut dibuat, termasuk mengenal pasti sekolah yang terlibat. KPM (Kementerian Pendidikan Malaysia) tidak berkompromi dalam hal yang melibatkan kebajikan murid,” katanya dalam catatan di akaun Facebooknya.

Semalam, tular satu kiriman seorang pemilik Facebook berserta gambar yang dimuat naik sambil mendakwa cucu saudaranya hanya menerima menu RMT sedemikian.

Pemilik Facebook itu juga mempersoalkan sama ada peruntukan RMT terlalu sedikit sehingga pengusaha kantin menyediakan menu makanan tambahan sebegitu kepada murid-murid sekolah rendah. – BERNAMA


Agong zahir ucapan takziah kepada keluarga Presiden UAE

KUALA LUMPUR, 14 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga Presiden Emiriah Arab Bersatu dan Pemerintah Abu Dhabi Sheikh Khalifa bin Zayed Al Nahyan yang telah kembali ke rahmatullah.

Seri Paduka turut menzahirkan rasa dukacita atas pemergian Almarhum dan menzahirkan harapan agar seluruh keluarga Sheikh Khalifa sabar serta tabah menghadapi dugaan dan suasana sedih serta pilu itu.

“Seri Paduka mendoakan agar roh Almarhum dicucuri rahmat oleh Allah SWT dan ditempatkan bersama para solihin,” menurut hantaran di laman Facebook Istana Negara.

Susulan berita kemangkatan Sheikh Khalifa, Al-Sultan Abdullah telah menghubungi Putera Mahkota Abu Dhabi Sheikh Mohamed bin Zayed Al Nahyan untuk menzahirkan ucapan takziah secara peribadi.

Menurut hantaran itu, Al-Sultan Abdullah dan Sheikh Mohamed adalah rakan kolej di Akademi Tentera Diraja Sandhurst pada 1978 serta 1979 dan persahabatan akrab kedua-dua pemimpin kekal hingga sekarang.

Atas jemputan peribadi Sheikh Mohamed, Al-Sultan Abdullah turut berkenan berangkat ke Abu Dhabi Ahad ini untuk bersama-sama ketua negara dan kerajaan lain memberi penghormatan terakhir kepada Almarhum.


Jangan buat spekulasi isu kalimah ‘Allah’- Hamzah

KUALA LUMPUR 11 Mac. – Menteri Dalam Negeri Datuk Seri Hamzah Zainudin menyeru semua pihak supaya tidak membuat sebarang spekulasi mahupun tafsiran sendiri berhubung keputusan Mahkamah Tinggi semalam mengenai isu kalimah ‘Allah’.

“Kementerian Dalam Negeri (KDN) mengambil maklum keputusan yang dibuat oleh Mahkamah Tinggi berkaitan isu kalimah ‘Allah’ dan hal-hal lain yang telah dibawa oleh Jill Ireland (Jill Ireland Lawrence Bill) terhadap KDN.

“Dalam hal ini, KDN akan memutuskan tindakan susulan daripada aspek perundangan selepas menerima alasan penghakiman secara bertulis dari pihak Mahkamah Tinggi di sini,” katanya.

Semalam, Mahkamah Tinggi di sini memutuskan bahawa penganut agama Kristian di seluruh negara boleh menggunakan kalimah ‘Allah’ dan tiga perkataan Arab iaitu Baitullah, Kaabah dan solat dalam penerbitan agama mereka untuk tujuan pendidikan.

Ini susulan keputusan Hakim Mahkamah Rayuan Datuk Nor Bee Ariffin, yang bersidang sebagai Hakim Mahkamah Tinggi, membenarkan permohonan semakan kehakiman yang dikemukakan wanita suku kaum Melanau dari Sarawak yang beragama Kristian, Jill Ireland Lawrence Bill.

Dalam permohonannya, Jill Ireland antara lain memohon perisytiharan bahawa adalah hak perlembagaannya untuk mengakses penerbitan Kristian dalam menjalankan haknya mengamalkan agama dan hak untuk pendidikan, seperti yang diperuntukkan di bawah Perkara 11 Perlembagaan Persekutuan.


Rashid harap Malaysia buat kejutan di Badminton Berpasukan Asia

KUALA LUMPUR, 2 Feb – Legenda badminton negara Datuk Rashid Sidek berharap barisan pemain badminton negara mampu menjelmakan prestasi baik bagi memberikan tentangan sengit kepada pasukan lain dalam Kejohanan Badminton Berpasukan Asia (BATC) 2022 di Pusat Konvensyen Setia City, Shah Alam, dari 15 hingga 20 Feb ini.

Katanya beliau juga mahu melihat para pemain membuktikan bahawa mereka mampu mengatasi tekanan bermain di laman sendiri, selain mempamerkan semangat berpasukan tinggi dalam pertandingan tersebut yang menawarkan tempat automatik ke final Piala Thomas dan Uber 2022 di Bangkok, Thailand Mei depan.

“Saya memang harap mereka (Malaysia) buat satu kejutan dan dapatkan keputusan yang bagus dalam saingan BATC 2022 nanti. Namun, kita juga tidak boleh pandang rendah cabaran pasukan lain seperti Jepun dan Taiwan,” katanya kepada Bernama baru-baru ini.

Ditanya sama ada isu juara All England 2021 Lee Zii Jia akan menjejaskan persiapan pasukan negara, Rashid percaya pihak pengurusan BAM serta jurulatih mampu mengawal isu berkenaan dengan baik.

“Sama ada anda pemain profesional atau bawah BAM sekali pun, itu semuanya sama, apa yang penting mereka tetap wakili negara dan mampu memberikan kemenangan kepada pasukan,” katanya yang kini membimbing juara Sukan Paralimpik Tokyo Cheah Liek Hou.

Zii Jia, yang berhadapan krisis dengan Persatuan Badminton Malaysia (BAM) baru-baru ini, dipilih sebagai pemain perseorangan pertama negara di BATC 2022.

Selain pemain ranking ketujuh dunia itu, lima lagi pemain iaitu Ng Tze Yong, Aidil Sholeh Ali Sadikin, Leong Jun Hao, Lim Chong King dan Jacky Kok Jing Hong melengkapkan barisan perseorangan lelaki negara untuk kejohanan dwitahunan itu.

Sementara itu pemenang pingat gangsa Olimpik Tokyo 2020 Aaron Chia-Soh Wooi Yik akan mengetuai gandingan Goh Sze Fei-Nur Izzuddin Rumsani dan Man Wei Chong-Tee Kai Wun untuk beregu lelaki.

Pasukan wanita pula terdiri daripada Eoon Qi Xuan, S Kisona, Tan Zhing Yi, Siti Nurshuhaini Azman, Myisha Mohd Khairul bagi kategori perseorangan, manakala beregu diwakili Pearly Tan-M Thinaah, Teoh Mei Xing-Anna Cheong, Valeree Siow-Low Yeen Yuan dan Go Pei Kee.


Tiga lelaki ditahan seleweng diesel bersubsidi

PAYA RUMPUT 2 September – Taktik sekumpulan lelaki menggunakan lori tiga tan untuk membeli diesel di stesen minyak sekitar negeri ini dan Negeri Sembilan berjaya dihidu pihak berkuasa.

Ketua Polis Daerah Melaka Tengah, Asisten Komisioner Christopher Patit berkata, hasil serbuan pihaknya menahan seorang lelaki tempatan dan dua warga Bangladesh, berusia 32 hingga 50 tahun.

Christopher berkata, pihaknya turut merampas 36,000 liter diesel, wang tunai RM26,000 empat set pam minyak, hos, tiga tangki termasuk lori tangki dan lori tiga tan dengan nilai keseluruhan RM302,530.

“Sindiket dipercayai menjadikan gudang terbabit sebagai pusat operasi bagi memindahkan minyak dari lori tiga tan ke tangki penyimpanan sementara menunggu peraih datang membelinya.

“Sebelum serbuan pasukan risikan mengekori pergerakan kumpulan ini, bermula dengan pembelian diesel hingga bahan bakar itu dibawa ke stor penyimpanan,” katanya pada sidang media yang turut dihadiri Timbalan Polis Melaka Tengah Superintendan Halim Abas, di sini, hari ini.

Menurutnya, peraih membeli bahan bakar itu pada harga RM2.15 seliter dan dipasarkan ke pasaran gelap dengan harga jualan antara RM3.50 hingga RM4.00 seliter.

“Pembeli pula adalah dalam kalangan pengusaha industri. Suspek ditahan dan akan dibawa ke mahkamah bagi proses permohonan reman. Kes akan dirujuk kepada Kementerian Perdagangan Dalam Negeri Dan Hal Ehwal Pengguna (KPDNHEP),” katanya.


KASA kenal pasti langkah mitigasi banjir seluruh negara

Timbalan Menteri Alam Sekitar dan Air, Datuk Mansor Othman berkata setakat ini pihaknya telah mengenal pasti kawasan-kawasan yang berlaku banjir dengan cadangan pembinaan Projek Tebatan Banjir (RTB) dalam masa terdekat.

“Pasca banjir baru-baru ini, KASA diminta oleh kerajaan untuk mengadakan perbincangan dan kajian bagi langkah-langkah mitigasi jangka panjang serta pendek, dapatan awal yang kami dapat ialah RTB dan rumah pam di kawasan kerap banjir.

“Selain itu, turut dicadangkan pembinaan takungan air atau ‘kota takungan pinggir sungai, pembangunan kawasan penempatan berdaya tahan banjir seperti sponge city di kawasan perumahan baharu dan memperkasa sistem amaran awal supaya tindakan segera dapat diambil oleh pihak berkuasa dan penduduk,” katanya kepada pemberita pada Majlis Penyerahan Rumah Pam RTB Teluk Kumbar, di sini hari ini.

Projek RTB Teluk Kumbar siap sepenuhnya pada 10 Dis lepas membabitkan kos RM10 juta dan memberi manfaat kepada 21,800 penduduk di situ, melibatkan kawasan pelindungan banjir tujuh kilometer persegi.

Terdahulu dalam ucapannya, Mansor berkata kerajaan pusat menyalurkan RM150 juta untuk melaksanakan RTB Sungai Pinang, di sini dengan projek itu bermula Jun ini dan dijangka siap sepenuhnya menjelang empat tahun lagi.

Menurutnya projek seluas 52 kilometer persegi itu akan memberi manfaat kepada lebih 100,000 penduduk di kawasan berkenaan yang sebelum ini kawasan perumahan mereka kerap di landa banjir termasuk banjir kilat jika berlaku hujan lebat. – BERNAMA


Jenayah indeks menurun, jenayah komersial meningkat pada 2021

Menurutnya jenayah indeks terdiri daripada jenayah kekerasan serta jenayah harta benda, dan kedua-dua jenis jenayah ini menunjukkan penurunan iaitu masing-masing 13.4 peratus dan 20.8 peratus kepada 11,495 kes dan 41,479 kes pada 2021.

“Antara punca kes jenayah yang lebih rendah adalah disebabkan oleh Perintah Kawalan Pergerakan (PKP), kerana sekatan aktiviti sosial dan rentas sempadan daerah dan negeri dikenakan. Selain itu, aktiviti penguatkuasaan yang lebih ketat oleh pihak berkuasa dan kesedaran masyarakat dalam meningkatkan perlindungan daripada ancaman jenayah,” menurut laporan itu.

Sementara itu, bilangan kes jenayah komersial yang dilaporkan kepada Polis Diraja Malaysia (PDRM) pada 2021 meningkat 15.3 peratus kepada 31,490 kes berbanding 27,323 kes pada tahun sebelumnya.

Bagi jenayah komersial, kes tertinggi direkodkan adalah kes tipu dengan 91.6 peratus (28,842 kes) daripada 31,490 kes, diikuti kes pecah amanah (942 kes), kes kesalahan di bawah Akta Pemberi Pinjam Wang 1951 (847 kes), jenayah siber (400 kes) dan kes wang palsu (204 kes).

Menurut laporan itu, bilangan kes dan tangkapan dadah yang dilaporkan PDRM susut pada 2021 iaitu masing-masing 11.2 peratus dan 11.3 peratus kepada 108,220 kes dan 129,604 tangkapan, namun bilangan kes membekal dadah naik kepada 25,277 tangkapan berbanding 23,536 tangkapan pada 2020.

Selain itu, statistik melibatkan rasuah, kertas siasatan yang dibuka Suruhanjaya Pencegahan Rasuah Malaysia (SPRM) merekodkan penurunan 3.4 peratus pada 2021 iaitu 828 kes berbanding 857 kes pada tahun sebelumnya.

DOSM turut melaporkan bilangan kes jenayah seksual yang melibatkan mangsa 18 tahun dan ke bawah mencatatkan pertambahan 0.9 peratus dengan 1,481 kes pada 2021 berbanding 1,468 kes pada 2020.

Sementara itu, bagi kesalahan trafik, bilangan saman trafik dikeluarkan PDRM pada tahun lepas naik 166.2 peratus kepada 14 juta saman berbanding 5.3 juta saman pada 2020.

Bagi jenayah maritim, bilangan tangkapan tertinggi dilaporkan Agensi Penguatkuasaan Maritim Malaysia (APMM) pada 2021 adalah kesalahan di bawah Akta Perikanan 1985 (575 kes), diikuti kesalahan di bawah Ordinan Perkapalan Saudagar 1952 (198 kes) dan Enakmen Pelabuhan dan Dermaga Sabah 2002 (178 kes).

Menurut laporan itu, dari segi aspek pemulihan, bilangan kanak-kanak yang terlibat dengan jenayah berkurang 35.3 peratus kepada 3,457 kes pada 2021 daripada 5,342 kes pada 2020.

Bilangan kes bagi kanak-kanak lelaki dan perempuan masing-masing mencatatkan pengurangan 34.4 peratus dan 43.8 peratus kepada 3,171 kes (2020: 4,833 kes) dan 286 kes (2020: 509 kes). – BERNAMA


Muhyiddin tunai Umrah

MAKKAH, 7 Mac – Perdana Menteri Tan Sri Muhyiddin Yassin yang menunaikan Umrah di sini, Ahad, (Ahad di Malaysia), diberi peluang memasuki Kaabah.

Muhyiddin berada di Arab Saudi bagi lawatan rasmi empat hari bermula semalam atas undangan Raja Arab Saudi dan penjaga dua masjid suci Raja Salman bin Abdulaziz Al-Saud. – BERNAMA


Melaka sedia bantu masyarakat luar bandar tambah pendapatan – Exco

BUKIT KATIL 6 Oktober – Kerajaan Negeri akan bergerak seiring bersama Jabatan Kemajuan Masyarakat (KEMAS) ke arah memfokuskan pembangunan modal insan penduduk luar bandar khususnya golongan wanita.

Exco Pembangunan Luar Bandar, Pertanian dan Industri Asas Tani, Datuk Abdul Razak Abdul Rahman berkata, tumpuan yang diberikan itu adalah untuk memastikan kemampanan bagi menjana pendapatan dapat ditingkatkan demi menangani kos sara hidup menerusi aktiviti ekonomi tambahan, keusahawanan dan mencipta peluang pekerjaan di luar bandar.

“Usahawan perlu lebih kreatif dan mengaplikasikan teknologi dalam perniagaan mereka. Bukan sahaja dari segi pengeluaran produk malah dalam aspek pemasaran produk.

Mengulas lanjut, menurutnya penganjuran program seperti WINS dilihat mampu memberi peluang dan pendedahan kepada kumpulan sasar terutamanya golongan wanita untuk turut serta bersama usahawan yang berjaya berkongsi pandangan dan pengalaman mereka.

“Menyedari pelbagai peranan wanita di dalam keluarga, masyarakat, ekonomi malahan politik, pelbagai usaha dan strategi telah dibentuk bagi melibatkan wanita secara berkesan dalam proses pembangunan supaya potensi wanita dapat dioptimumkan,” katanya.

Terdahulu pada penganjuran WINS itu, pelbagai aktiviti diadakan seperti gerai jualan dan pameran, pertandingan memasak chef cilik, peragaan, pertandingan pakaian KEMAS Fashion Technology (KFTC) dan pelbagai lagi.

Selain itu, Abdul Razak turut menyampaikan bantuan Peralatan Usahawan Program Peningkatan Pendapatan (PPP) dan diikuti Augerah Ikon KEMAS 2022 pada majlis penutup program terbabit.


Kerajaan perlu teliti kembali dasar untuk tingkatkan pertumbuhan sosioekonomi masa depan

KUALA LUMPUR 16 Mac. – Malaysia perlu meneliti kembali langkah penetapan dasar selain peranan kerajaan dan institusi untuk mempertingkatkan pertumbuhan sosioekonomi masa depan, kata Menteri Kewangan Tengku Datuk Seri Zafrul Abdul Aziz.

“Saya sedar bahawa rakyat Malaysia berhasrat untuk bukan hanya memiliki ekonomi berpendapatan tinggi tetapi juga ekonomi yang memberikan peningkatan yang bermakna dalam taraf hidup seluruh penduduk.

“Rakyat Malaysia semakin bercita-cita untuk mencapai kesejahteraan kedua-dua ekonomi dan sosial, taraf hidup yang tinggi, bukan hanya pendapatan yang tinggi; memenuhi pekerjaan yang bukan sekadar untuk membayar bil. Dan penyampaian perkhidmatan awam yang lebih baik, bukan hanya semata-mata mewujudkan perkhidmatan sedemikian,” katanya.

Beliau berkata demikian pada pada majlis pelancaran laporan Bank Dunia, ‘Aiming High — Navigating the Next Stage of Malaysia’s Development’ pada Selasa.

Tengku Zafrul menambah berbekalkan semangat seumpama itu, adalah penting untuk menilai kembali bukan hanya kepantasan pertumbuhan Malaysia, tetapi juga kualiti, inklusif dan kemampanannya.

Sebagai contoh, beliau berkata kerajaan harus memastikan peluang yang sama untuk semua rakyat Malaysia, memberikan peluang peningkatan mobiliti dan insentif yang baik untuk tetap dan bekerja di Malaysia.

Menteri Kewangan itu seterusnya menegaskan sumber daya yang lebih besar perlu dilaburkan untuk membina modal insan berkualiti tinggi dan dalam mempermudahkan peluang ekonomi yang lebih luas terutamanya bagi wanita.

Pembaharuan generasi seterusnya untuk meningkatkan produktiviti dan pertumbuhan sektor swasta yang diterajui inovasi juga diperlukan, bersama dengan dasar untuk mempromosikan pengembangan kemahiran dan bakat.

Ini adalah penting dalam memastikan rakyat Malaysia berada di tempat yang lebih baik untuk merebut peluang dan cabaran ekonomi selepas berakhirnya COVID-19, ujar beliau.

Memetik laporan Bank Dunia, Tengku Zafrul menyatakan untuk meningkatkan pertumbuhan ekonomi, Malaysia perlu meningkatkan daya saingnya; mewujudkan pekerjaan berkualiti tinggi; mengukuhkan institusinya; dan meningkatkan keupayaannya untuk membiayai peralihan ke status negara berpendapatan tinggi dan maju.

“Walaupun menghadapi cabaran yang dicetuskan oleh pandemik, Malaysia tetap komited untuk menjadi negara berpendapatan tinggi. Untuk berjaya, kita memerlukan ketekunan dan keterbukaan untuk meninjau kembali masa depan kita serta memperbaiki dasar dan institusi untuk mencapai pertumbuhan yang berkualiti, inklusif dan mampan.

“Pada akhirnya, menjadi negara berpendapatan tinggi memerlukan ‘cita-cita yang tinggi’. Sekiranya direnungkan kembali sejauh mana kita telah capai sebagai negara yang satu ketika terkenal dengan eksport timah dan getah kepada negara yang ekonominya terbuka dan pelbagai hari ini, saya yakin kita boleh untuk terus bercita-cita tinggi dan memandang ke arah masa depan dengan penuh yakin,” katanya.

Bertemakan “Aiming High — Navigating the Next Stage of Malaysia’s Development”, laporan Bank Dunia menetapkan hala tuju untuk Malaysia memenuhi potensinya, mencapai peralihannya ke status negara berpendapatan tinggi dan mengekalkan pertumbuhan yang adil dan saksama melangkaui pandemik COVID-19.


Rakyat jadi ‘hakim’ nilai prestasi kerajaan 100 hari mentadbir

AYER KEROH 9 Mei – Prestasi kerajaan negeri dalam mengotakan 58 inisiatif dalam tempoh 100 hari pentadbiran selepas Pilihan Raya Negeri (PRN) Melaka Nov tahun lalu bergantung kepada penilaian rakyat untuk menghakimi kredibiliti itu.

Ketua Menteri, Datuk Seri Utama Sulaiman Md Ali berkata perspektif 100 hari kerajaan negeri mentadbir hakikatnya bukan diminta oleh rakyat, sebaliknya kerajaan Barisan Nasional (BN) yang mengemukakan tawaran aku janji itu.

Katanya, BN yang menetapkan tempoh berkenaan dengan tujuan untuk meyakinkan rakyat bahawa pentadbiran parti itu serius dan berusaha melaksanakan semua manifesto.

“Atas kesedaran itu, pentadbiran 100 hari ini sangat penting untuk diketahui oleh rakyat bagi menggambarkan sejauh mana komitmen kerajaan yang dipilih bagi mengotakan janji-janji seperti terkandung dalam manifesto pilihan raya,” katanya.

Beliau berkata demikian ketika menjawab soalan Pengarah Jabatan Penerbitan, Dewan Bahasa dan Pustaka (DBP), Razali Che Mat dalam wawancara di pejabatnya di Kompleks Seri Negeri yang disiarkan di majalah Dewan Masyarakat keluaran April 2022.

Sehubungan itu, Sulaiman berkata kerajaan mesti komited untuk mengotakan semua janji bukan sahaja dalam tempoh 100 hari, malah bagi tempoh satu tahun, tiga tahun dan lima tahun akan datang.

“Dalam soal ini, sama ada tempoh 100 hari itu cukup atau tidak untuk rakyat menilai pestasi semasa kerajaan. Terpulanglah kepada rakyat untuk menghakiminya.

“Alhamdulillah, sebanyak 58 inisiatif yang diusahakan dalam tempoh 100 hari pentadbiran kerajaan ini, kita berjaya mencapai hampir 100 peratus. Selepas ini, fokus utama kerajaan adalah untuk melihat inisiatif yang dijanjikan dalam tempoh satu tahun pula,” katanya.


Ismail Sabri mula tugas timbalan perdana menteri

PUTRAJAYA 9 Julai – Datuk Seri Ismail Sabri Yaakob hari ini memasuki Pejabat Timbalan Perdana Menteri di Perdana Putra, di sini bagi memulakan tugasnya sebagai pemimpin nombor dua dalam pentadbiran kerajaan.

Bersut serba biru, ketibaan Ismail Sabri di pekarangan Kompleks Perdana Putra pada jam 10 pagi disambut Ketua Setiausaha Negara Tan Sri Mohd Zuki Ali dan Timbalan Ketua Setiausaha Kanan Jabatan Perdana Menteri (JPM) Datuk Jamil Rakon.

Ismail Sabri mengimbas kad perakam waktu sebelum memasuki pejabatnya di Aras 4 dan kemudian menandatangani Buku Selamat Datang, diikuti bacaan doa yang dipimpin oleh Pegawai Integriti JPM Muhd Redza Ahmad.


Melaka anjur Pertandingan Berbalas Pantun Warisan libat pelajar sekolah

Ketua Menteri Datuk Seri Ab Rauf Yusoh berkata, pertandingan pantun warisan tersebut akan melibatkan sekolah rendah dan sekolah menengah di Melaka termasuk sekolah jenis kebangsaan Cina dan Tamil.

“Bagi kategori sekolah rendah, ia melibatkan murid Tahap 2 iaitu murid tahun 4, 5 dan 6, manakala bagi kategori sekolah menengah akan melibatkan murid Tingkatan 1 hingga Tingkatan 6.

“Menerusi pertandingan pantun warisan ini juga, kita mahukan anak-anak (pelajar dan murid) berkembang dan berkarya untuk menjaga seni warisan pantun ini.

“Pada tahun akan datang, mungkin ia boleh diperluaskan kepada pelajar Institusi Pengajian Tinggi (IPT) di Melaka,” katanya pada sidang media pasca Mesyuarat Exco Mingguan di Bilik Mesyuarat Tun Bija Sura, di sini, semalam.

Hadir sama, Timbalan Setiausaha Kerajaan (Pembangunan) Badaruddin Mohd Kassim; Pengarah Jabatan Kerja Raya (JKR) Negeri Melaka Datuk Datuk Ir. Ismail Abd Rahman dan Pengurus Besar Bahagian Promosi Pelancongan (BPP) Negeri Melaka Sa’ari Basiron.

Dalam perkembangan lain, Ab Rauf turut mencadangkan agar diadakan pertandingan menulis sumbangan tokoh-tokoh negara dan akan diabadikan pada dinding sekolah seluruh negeri.

“Sebanyak 43 sekolah di Melaka ini dan saya minta untuk dipaparkan tokoh-tokoh dan jasa mereka di dinding sekolah supaya pelajar dan murid dapat mengambil inspirasi, sekali gus menyemai rasa cinta pada Negeri Melaka,” katanya.


Kanak-kanak lelaki, dua warga emas antara mangsa maut di LPT1

TEMERLOH, 27 Ogos – Identiti empat mangsa maut dalam kemalangan di Kilometer 135.7 Lebuhraya Pantai Timur Fasa 1 (LPT1) hala Kuantan awal pagi tadi melibatkan empat buah kenderaan, telah dikenal pasti.

Mereka ialah penumpang kereta Proton Exora Mohmed @ Mohamed Shamsuddin, 75, isterinya Kamariah Hamzah, 72, serta seorang kanak-kanak lelaki berusia 12 tahun dikenali sebagai Danis, serta pemandu trak tunda Mohd Azuan Zainal Abidin, 53.

Ketua Polis Daerah Temerloh ACP Mohd Azhar Mohd Yusoff berkata kemalangan yang dipercayai berlaku pada 3.10 pagi tadi, juga menyebabkan lapan lagi penumpang Proton Exora itu yang berusia antara dua hingga 30 tahun cedera.

Sementara itu, pemandu kereta Proton Waja yang berusia 36 tahun koma, manakala dua anak perempuannya berusia 11 dan lima tahun cedera ringan dan isterinya, 36, tidak mengalami kecederaan.

“Pemandu lori (kontena) berusia 56 tahun dan berasal dari Kedah, juga cedera ringan dalam kemalangan tersebut dan kini ditahan bagi membantu siasatan,” katanya menerusi kenyataan di sini hari ini.

Mohd Azhar berkata kemalangan dipercayai berlaku apabila sebuah lori kontena melanggar ketiga-tiga kenderaan terbabit (Proton Exora, Proton Waja dan trak tunda) yang berada di lorong kecemasan.

Siasatan lanjut dijalankan di bawah Seksyen 41(1) Akta Pengangkutan Jalan 1987 dan orang ramai yang melihat kejadian diminta datang ke balai polis berhampiran bagi membantu siasatan.


Kes tetak bekas penyelidik MARDI: 10 individu ditahan

KUALA LUMPUR, 30 Nov – Polis menahan 10 individu yang disyaki terbabit dalam kejadian samun dan tetak seorang bekas penyelidik Institut Penyelidikan dan Kemajuan Pertanian Malaysia (MARDI) di Bukit Bandaraya, Bangsar di sini semalam.

Menurutnya, perincian mengenai tangkapan tersebut akan didedahkan Ketua Polis Kuala Lumpur Datuk Saiful Azly Kamaruddin dalam satu sidang media hari ini.

Dalam kejadian pukul 3.30 pagi semalam, Dr Wan Hassan Wan Embong, 71, maut akibat ditetak dalam kejadian samun di rumahnya, manakala isterinya, Sarifah Yusof, 70, cedera di tangan kanan akibat ditetak.

Mangsa dipercayai ditetak dengan parang apabila cuba melawan dua lelaki tidak bertopeng yang memecah masuk dari tingkap dapur banglo dua tingkat itu.- BERNAMA


Teka-teki Melaka FC terlerai 9 Februari ini

Presiden Persatuan Bolasepak Melaka (MAFA) Datuk Wira Nur Azmi Ahmad berkata, segala persoalan mengenai ketua jurulatih, mahupun barisan pemain akan terjawab pada satu majlis yang diadakan di sebuah hotel di Banda Hilir pada tarikh berkenaan.

Menurutnya, majlis itu juga antara lain akan mengumumkan barisan penaja, selain turut memperjelaskan lebih terperinci mekanisme pembayaran gaji yang lebih sistematik mengikut kemampuan sebenar kelab itu.

“Apa yang boleh saya katakan kita akan menggunakan khidmat jurulatih import dari Portugal sebagai pelan jangka panjang kita untuk kembali ke Liga Super. Tetapi nama sebenar jurulatih akan kita umum pada 9 Februari nanti.

“Selain itu, kita juga akan memperkenalkan barisan pemain yang mana ada sebahagiannya merupakan pemain yang pernah beraksi di Liga Super sebelum ini,” katanya.

Beliau berkata demikian pada sidang media selepas perlawanan akhir Governor Cup Melaka 2022 yang diadakan di Stadium Universiti Teknikal Malaysia Melaka (UTeM), di sini, malam tadi.

Perlawanan akhir itu turut diserikan dengan kehadiran Yang di-Pertua Negeri Tun Seri Setia Mohd Ali Mohd Rustam dan Ketua Menteri Datuk Seri Utama Sulaiman Md Ali.

Mengulas lanjut, Nur Azmi berkata, bagi saingan Liga M3, Melaka FC akan menjadikan Stadium Hang Tuah sebagai venue laman sendiri dan perlawanan dijadual berlangsung pada sebelah malam.

“Apapun, saya berharap setiap perlawanan yang dihadapi pasukan ini dianggap seperti final dan kita perlu memenangi seberapa banyak perlawanan yang boleh untuk kita merealisasikan impian tersebut,” ujarnya.

Ditanya mengenai suara-suara ‘nakal’ yang masih mengaitkan MAFA dengan kelab terdahulu, Nur Azmi sekali lagi menegaskan pihaknya tidak ada kena mengena dengan pasukan yang masih terpalit kontroversi tunggakan gaji itu.

Jelas beliau, fokus utamanya kini hanyalah kepada Melaka FC yang sedang dibentuk dan misinya sebagai Presiden MAFA adalah untuk membangun serta memajukan semula bola sepak Melaka.


50 permohonan pajakan tanah di Empangan Durian Tunggal tidak lulus, 22 lagi dalam pertimbangan

SERI NEGERI 15 Disember – Lima puluh permohonan bagi lanjutan tempoh pemilikan tanah berhampiran Empangan Durian Tunggal tidak dapat diluluskan berikutan lokasi tanah berada dalam lingkungan 500 meter dari kawasan tadahan air itu.

Ketua Menteri Melaka, Datuk Seri Utama Sulaiman Md Ali berkata mengikut Seksyen 90A Kanun Tanah Negara dan Seksyen 197 serta 76 Kanun Tanah Negara kawasan dalam jarak 500 meter tidak boleh dibangunkan kerana dibimbangi mendatangkan pencemaran air.

Sulaiman berkata dasar itu dilaksanakan supaya Empangan Durian Tunggal terus membekalkan air mentah dan seterusnya air bersih untuk kegunaan seluruh penduduk Negeri Melaka pada masa akan datang.

“Mana-mana tadahan air ini mesti dijaga, kualiti air mesti dijaga, sebab itu kawasan sekitar empangan tersebut diwartakan sebagai Kawasan Sensitif Alam Sekitar tahap 1 (Kesas 1) oleh Jabatan Perancangan Bandar dan Desa menerusi Rancangan Struktur Negeri 2035 atau (RSM2035).

“Mengikut garisan panduan Kesas 1 kawasan sumber air, aktiviti pertanian bersempadanan dengan jarak 500 meter dari empangan adalah sama sekali tidak dibenarkan, ini adalah tanah pajakan,” katanya.

Beliau berkata demikian pada ucapan penggulungan pengangguhan sempenan perbahasan usul bajet negeri Melaka pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri, di sini, hari ini.

Mengulas lanjut, Sulaiman berkata, Badan Kawal Selia Air (BKSA) telah menerima 72 permohonan ulasan untuk lanjutan tempoh pajakan tanah setakat Mei 2022.

“Daripada jumlah tersebut, 50 permohonan adalah terletak dalam jarak 5 hingga 500 meter dari gigi air empangan, manakala 22 lagi akan dipertimbangkan kerana jarak bersesuaian dengan empangan,” katanya.


Pakai pelitup muka, jaga kebersihan tangan dan amal penjarakan fizikal

KUALA LUMPUR, 1 Ogos (Bernama) – Penggunaan pelitup muka perlu diamalkan bersama penjagaan kebersihan tangan dengan kerap dan penjarakan fizikal yang selamat iaitu sekurang-kurangnya satu meter daripada orang lain, kata Ketua Pengarah Kesihatan Datuk Dr Noor Hisham Abdullah.

Jelasnya, terdapat dua jenis pelitup muka yang boleh digunakan bagi tujuan pencegahan jangkitan COVID-19 iaitu pelitup muka perubatan dan pelitup muka bukan perubatan.

“Pelitup muka perubatan seperti pelitup tiga lapisan, digunakan oleh petugas kesihatan; orang awam yang mempunyai gejala saluran pernafasan; golongan yang berisiko tinggi seperti warga emas (iaitu mereka yang berusia 60 tahun dan ke atas); dan mereka yang mempunyai penyakit kronik seperti kencing manis dan darah tinggi.

“Penggunaan pelitup muka bukan perubatan disyorkan untuk mereka yang tidak mengalami gejala namun berada di tempat-tempat di mana penjarakan fizikal sukar diamalkan,” menurutnya dalam kenyataan hari ini.

Pelitup muka bukan perubatan jenis fabrik yang dijual di pasaran mungkin tidak menepati ciri-ciri yang disarankan oleh Pertubuhan Kesihatan Dunia (WHO), namun boleh dipakai orang awam tetapi keberkesanannya mungkin berbeza bergantung kepada jenis dan bilangan lapisan kain yang digunakan.

“Adalah diingatkan bahawa pelitup muka tidak boleh dikongsi dengan orang lain. Semua pelitup muka perlu dipakai dan dilupuskan dengan cara yang betul.

“Pelitup muka tidak boleh dipakai oleh kanak-kanak yang berumur kurang daripada dua tahun, bagi mereka yang sukar bernafas dan individu yang tidak sedarkan diri, kurang berupaya atau tidak dapat menanggalkan pelitup muka tanpa bantuan,” katanya.

Dr Noor Hisham menyeru masyarakat supaya memberi kerjasama penuh kepada kerajaan dalam memerangi pandemik COVID-19 menggunakan peribahasa ‘bersatu kita teguh, bercerai kita roboh’ dalam penentuan kejayaan atau kegagalan Malaysia berdepan masalah itu yang melanda di seluruh dunia.

Peringatan itu susulan arahan kerajaan yang mewajibkan pemakaian pelitup muka dalam pengangkutan awam dan kawasan sesak tumpuan umum, bermula hari ini yang merupakan antara strategi membendung penularan jangkitan COVID-19 di Malaysia.


Bayaran GKP 3.0 mulai 10 Jun ini

KUALA LUMPUR 8 Jun – Sejumlah RM5.08 bilion telah dan akan disalurkan kepada hampir satu juta perniagaan kecil dan sederhana (PKS) mikro di bawah Geran Khas Prihatin (GKP) semenjak pandemik COVID-19 melanda negara, kata Menteri Kewangan Tengku Datuk Seri Zafrul Tengku Abdul Aziz.

“Kerajaan berharap bantuan langsung yang disalurkan kepada PKS mikro ini, akan meringankan beban mereka terutamanya yang amat terkesan akibat pelaksanaan Perintah Kawalan Pergerakan (PKP) 3.0 pada kali ini,” katanya dalam satu kenyataan hari ini.

Tengku Zafrul berkata, di bawah Program Strategik Memperkasa Rakyat dan Ekonomi (PEMERKASA) kerajaan memutuskan pemberian GKP 3.0 sebanyak RM1,000 kepada lebih sejuta peniaga mikro untuk memastikan kelangsungan perniagaan mereka, khususnya dalam menguruskan aliran tunai masing-masing.

Manakala melalui program PEMERKASA Tambahan yang diumumkan pada 31 Mei lalu, kerajaan mengumumkan komitmen yang sama sepanjang tempoh PKP 3.0, dengan pemberian tambahan RM500 yang menaikkan jumlah bayaran kepada RM1,500 bagi setiap PKS mikro.

“Sukacita dimaklumkan bahawa hampir sejuta PKS mikro melibatkan penerima sedia ada GKP 1.0 dan GKP 2.0 serta PKS mikro yang baharu lulus GKP 3.0 akan menerima bayaran RM1,000 mulai 10 Jun ini (Khamis) secara berperingkat melibatkan implikasi kewangan hampir RM1.0 bilion,” katanya.

Tengku Zafrul berkata pembayaran akan dikreditkan terus ke akaun bank yang didaftarkan dalam sistem GKP dan semakan status kelulusan boleh dibuat mulai 8 Jun, 2021 di pautan https://gkp.hasil.gov.my.

Bayaran tambahan RM500 itu yang melibatkan peruntukan hampir RM500 juta, akan dibayar pada Julai 2021 menjadikan jumlah keseluruhan GKP 3.0 sebanyak RM1.5 bilion.


65 anggota penyelamat terlibat misi SAR di Turkiye pulang hari ini

SEPANG, 23 Feb – Seramai 65 anggota penyelamat Malaysia yang menjalankan misi mencari dan menyelamat (SAR) mangsa gempa bumi di wilayah Gaziantep, Turkiye kembali ke tanah air hari ini.

Kumpulan pertama seramai 30 orang tiba di Lapangan Terbang Antarabangsa Kuala Lumpur (KLIA) di sini pada kira-kira 12.23 tengah hari, manakala kumpulan kedua seramai 35 orang lagi pada kira-kira 5 petang hari ini.

Bercakap kepada pemberita ketika menyambut kepulangan kumpulan pertama itu di KLIA, Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Armizan Mohd Ali berkata secara keseluruhan, penugasan pasukan SAR Malaysia berjalan lancar sepanjang operasi.

“Kejayaan dapat menyelamatkan lima mangsa yang masih hidup, merupakan tugasan paling bermakna buat anggota penyelamat Malaysia yang terlibat dalam misi SAR,” katanya serta menambah misi SAR itu turut mengeluarkan 47 mangsa yang telah meninggal dunia di bawah runtuhan.

Armizan berkata antara cabaran yang dilalui pasukan SAR Malaysia ialah cuaca ekstrem di lokasi bencana, koordinasi logistik dan pengangkutan, serta bahasa untuk berkomunikasi.

Sepanjang operasi, katanya sembilan anggota pasukan penyelamat negara mengalami masalah kesihatan seperti demam, kecederaan bahu dan lutut, dan bagimanapun kesemuanya telah pulih setelah mendapat rawatan.

Beliau berkata sebelum pulang ke Malaysia, semua anggota yang terlibat perlu melalui proses demobilisasi iaitu penamatan penugasan secara berperingkat, dan kemudiannya dikehendaki menjalani rehabilitasi di Istanbul selama sehari, yang melibatkan pemeriksaan kesihatan sebelum berlepas pulang.

Armizan berkata kerajaan amat menghargai segala pengorbanan dan khidmat bakti semua anggota yang terlibat, dan seperti yang diumumkan oleh Perdana Menteri Datuk Seri Anwar Ibrahim pada 16 Feb lepas di Parlimen, kerajaan akan memberikan insentif khas kepada para petugas dalam bentuk pingat penghargaan dan elaun khas.

Anwar telah mencadangkan supaya semua petugas Pasukan Mencari dan Menyelamat Khas Malaysia (SMART) yang berkhidmat dalam misi menyelamat mangsa gempa bumi Turkiye dan Syria diberikan elaun khas, termasuk sijil penghargaan serta pingat khidmat khusus sebagai menghargai pengorbanan serta komitmen petugas terlibat.

“Kita cuba mengatur dalam masa terdekat, sebab hari itu ada permintaan daripada Presiden Turkiye (Reccep Tayyip Erdogan), untuk dipanjangkan sedikit tempoh untuk membantu dalam proses-proses pemasangan khemah-khemah sementara untuk mangsa-mangsa terlibat. Difahamkan operasi tersebut telah hampir selesai dan dalam minggu ini kita usahakan mereka dapat kembali,” katanya.

“Setakat ini HMM masih diteruskan, yang kita bawa balik ini pasukan SAR kerana tugas telah berakhir mengikut prosedur operasi standard (SOP) yang ditetapkan di peringkat antarabangsa, fungsi mereka dalam tempoh 14 hari untuk mencari dan menyelamat telah berakhir.

Sejak dibuka pada 14 Feb, HMM yang terletak kira-kira 152 kilometer dari Gaziantep telah merawat seramai 164 pesakit setakat 18 Feb. Rawatan yang disediakan di HMM mencakupi rawatan pesakit luar, ibu mengandung dan ginekologi, kanak-kanak, pembedahan am, ortopedik dan pergigian.


Tarikan Pulau Besar dirancakkan menjelang TMM2024

PULAU BESAR 11 Mac – Kerja-kerja penambahbaikan infrastruktur dan pemerkasaan pelbagai tarikan di Pulau Besar menjadi antara tumpuan utama bagi menarik kehadiran pelancong.

Ketua Pegawai Eksekutif Majlis Pembangunan Pulau Pulau Negeri Melaka (MPPM), Azhar Yaacob berkata, tumpuan itu adalah antara fokus pihaknya bagi mempersiapkan diri menjelang Tahun Melawat Melaka 2024 (TMM2024), kurang sembilan bulan sahaja lagi.

Jelasnya, pelbagai program termasuk acara berskala besar bakal dianjurkan membabitkan pelbagai agensi terlibat demi menarik pelancong bertandang ke pulau peranginan itu.

“Kita merancang akan menganjurkan lebih banyak program berskala besar membabitkan penyertaan warga emas, pelajar universiti dan orang awam bagi memastikan Pualau Besar dijadikan sebagai pusat pelancongan baharu di Melaka.

“Malah, MPPM sedia bekerjasama dengan mana mana persatuan, agensi, universiti serta pelbagai pihak untuk menganjurkan sebarang aktiviti terutama riadah dan rekreasi yang boleh dilaksanakan di pulau ini,” katanya.

Program dengan kerjasama Kelab Sukan dan Rekreasi (REDTMA) itu disertai seramai 120 peserta membabitkan lingkungan usia 5 hingga 60 tahun dari seluruh negara.

Dalam pada itu, Azhar berkata, usaha membangunkan lebih banyak kemudahan infrastruktur di kawasan itu turut menjadi fokus utama MPPM bagi memberi keselesaan kepada pelancong.

Katanya, cadangan memanjangkan laluan pejalan kaki hampir 1 kilometer akan dilaksanakan bagi memudahkan akses perjalanan pelancong ke beberapa lokasi persinggahan utama di pulau itu.

“Selain itu, kita juga sedang membina dek terapung di tepi pantai ini untuk dijadikan lokasi tarikan pelancong untuk bergambar di pulau ini.


Hujan batu di ibu negara semalam

Menerusi kenyataan dikeluarkan Jabatan Meteorologi Malaysia (Met Malaysia), berdasarkan imej radar dan satelit, awan hujan dan ribut petir aktif mula dicerap memasuki Kuala Lumpur sekitar 3.30 petang.

“Apabila awan Kumulonimbus yang aktif mencapai ketinggian 12 kilometer, suhu udara dalam awan tersebut melepasi nilai ambang tahap beku dan membentuk ketulan-ketulan ais di atas lapisan tersebut,” kata kenyataan itu.

Kenyataan itu berkata, ais yang terbnetuk itu turun bersama hujan sebagai ketulan ais yang tidak sempat mencair sebelum sampai ke tanah.

“Kejadian hujan batu ini lazimnya berlaku setempat iaitu kawasan yang berada di bawah awan Kumulonimbus dan tempoh kejadian hujan batu agak singkat sekitar 10 hingga 20 minit,” katanya.

Met Malaysia turut mengeluarkan amaran ribut petir pada jam 2.55 petang meliputi kawasan Kuala Lumpur dan amaran berkuat kuasa sehingga 6 petang semalam.


Ab Rauf mahu pulihkan bola sepak Melaka

KUALA LINGGI 8 April – Ketua Menteri Datuk Seri Ab Rauf Yusoh berhasrat untuk memulihkan kembali bola sepak Melaka yang sebelum ini terpalit kontroversi.

Beliau berkata, pihaknya kini sedang meneliti dan mengkaji jalan terbaik supaya pasukan kebanggaan Negeri Melaka dapat kembali beraksi di pentas liga tertinggi seperti sebelum ini.

“Sudah pasti saya dan rakyat Melaka mahu melihat pasukan bola sepak kita kembali beraksi seperti dahulu, cuma saya memerlukan sedikit masa lagi,” katanya.

Beliau berkata demikian pada sidang media selepas Majlis Tautan Kasih 2023 di Auditorium Ibn Khaldun, Universiti Melaka (UNIMEL), di sini, hari ini.

Ditanya mengenai tindakan undang-undang oleh Persatuan Pemain Bolasepak Profesional Malaysia (PFAM) yang mahu mengheret pengurusan Melaka United ekoran kes tunggakan gaji pemain, Ab Rauf berkata, pihaknya akan merujuk kepada Penasihat Undang-Undang berhubung perkara itu.


Pelajar raih 9A mahu ikut jejak langkah bapa bergelar jurutera elektrik

BUKIT RAMBAI 16 Jun – Meminati bidang kejuruteraan elektrik menjadi antara faktor yang mendorong Muhammad Nur Aiqal Zamri, 18, belajar bersungguh-sungguh sehingga berjaya memperoleh keputusan 9A dalam Sijil Pelajaran Malaysia (SPM) 2021.

Anak keempat daripada lima beradik itu merupakan pelajar terbaik Sekolah Menengah Kebangsaan (SMK) Bukit Rambai dalam pengumuman keputusan SPM yang diadakan, hari ini.

Muhammad Nur Aiqal berkata, dia menjadikan bapanya, Zamri Md Zahari, 48 yang berkhidmat sebagai jurutera elektrik di Petronas Penapisan Melaka sebagai suri teladan, sehingga dia bertekad mahu mengikut jejak langkah bapanya itu.

“Apa yang memotivasikan saya ialah ibu bapa yang sentiasa memberi dorongan untuk saya lakukan yang terbaik dan tidak dilupa juga kepada guru-guru.

“Insya-Allah, saya berhasrat mahu menyambung pengajian di Universiti Teknologi Petronas dalam bidang kejuruteraan elektrik dan mahu mengikut jejak ayah saya dalam bidang tersebut,” katanya yang ditemui di SMK Bukit Rambai, hari ini.

Namun, katanya, di sebalik dorongan yang diberikan, dia juga sentiasa mengingatkan anaknya itu agar tidak terlalu memaksa diri dan mengetahui had sebenar diri mereka dalam belajar.

“Sebelum ini, anak ada minta izin nak bangun belajar pada jam 3, 4 pagi, sebagai bapa saya kata terpulang, tetapi jangan sesekali paksa diri sebab jika kita terlalu memaksa dan tidak capai apa yang dimahukan dia akan kecewa.

Dalam pada itu, dia turut merakamkan ucapan terima kasih kepada guru-guru SMK Bukit Rambai yang banyak membantu pelajar-pelajar termasuk anaknya meraih kejayaan cemerlang dalam SPM walaupun berdepan pelbagai kekangan dan cabaran sejak pandemik COVID-19 melanda.


Agong, permaisuri ucap tahniah kepada Ervin, Mohd Syarul dan Rachel

KUALA LUMPUR, 16 Mei  Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan tahniah kepada tiga atlet negara yang merangkul pingat emas pada temasya Sukan SEA ke-31 di Hanoi, Vietnam, semalam.

Menerusi poster di laman Facebook Istana Negara di sini hari ini, Seri Paduka berdua menzahirkan ucapan berkenaan terhadap pemain golf negara Ervin Chang, atlet bina badan negara Mohd Syarul Azman Mahen Abdullah dan gimnas artistik wanita negara Rachel Yeoh Li Wen atas kejayaan mereka pada temasya dwitahunan itu.

Ervin menjadi pemain golf pertama Malaysia memenangi pingat emas individu lelaki pada Sukan SEA apabila menewaskan pencabarnya Amadeus Susanto Christian (70-71-68) dari Indonesia dalam perlawanan “playoff” tiga lubang selepas kedua-duanya terikat pada kedudukan tujuh di bawah par 209 selepas mengharungi tiga pusingan di Heron Lake Golf Course & Resort.

Mohd Syarul Azman pula berjaya meraih emas pada penampilan pertamanya pada temasya itu dengan menewaskan empat pesaingnya bagi acara ‘Men’s Athletics Physique’ di Pusat Latihan dan Pertandingan Sukan Hanoi.

Gimnas artistik negara Rachel pula menghadiahkan Malaysia pingat emas menerusi acara palang bertingkat (palang asimetrik) selepas meraih 13.000 mata sekali gus menewaskan dua pencabar dari Vietnam dan Singapura di Pusat Gimnasium Quan Ngua.


90 rekaan Aidilfitri

AYER KEROH 16 April – Eid Mubarak 2023 The Straits Gala Melaka membuktikan sentuhan anak tempatan setanding dengan pereka fesyen antarabangsa.

Berikutan itu penganjuran acara seperti Eid Mubarak 2023 The Straits Gala Melaka menjadi platform terbaik buat pereka tempatan untuk pergi lebih jauh dalam dunia fesyen khusus di peringkat antarabangsa.

Pada acara itu 15 pereka fesyen tempatan mempersembahkan 90 idea dan ilham rekaan mereka menerusi pakaian yang diperagakan model di pentas.

Pengerusi Sheng Tai International Datuk Leong Sir Ley berkata, kemampuan pereka fesyen tempatan amat membanggakan kerana berjaya memukau pengunjung yang hadir.

“Kami di SDG amat mengalu-alukan pereka fesyen yang ingin bersama-sama. Selepas pandemik kami difahamkan ada ramai pereka fesyen baharu dan SDG adalah medan terbaik buat mereka.

“Meskipun tiada kriteria khusus ditetapkan untuk mereka bersama SDG tetapi kami akan lakukan tapisan dalam memastikan  setiap rekaan itu mempunyai kualiti,” katanya.

Beliau berkata demikian selepas Eid Mubarak 2023 The Straits Gala Melaka yang turut dihadiri Ketua Pegawai Operasi SDG Liam Yiu, di sebuah hotel, di sini, semalam.

“Fesyen tempatan ada potensi bagi diperagakan semua lapisan masyarakat termasuk dunia (antarabangsa). Rekaan batik amat senang untuk menarik hati pelancong yang datang,” katanya.


Purata gaji, upah bulanan pekerja meningkat 3.5 peratus pada 2021

PUTRAJAYA, 4 Oktober – Satu kaji selidik mendapati purata gaji dan upah bulanan diterima pekerja di Malaysia meningkat 3.5 peratus kepada RM3,037 pada 2021 berbanding RM2,933 pada 2020.

Laporan Survei Gaji dan Upah Malaysia 2021 yang diterbitkan Jabatan Perangkaan menyatakan terdapat 9.7 juta penerima gaji dan upah di negara ini pada 2021 bertambah sebanyak 3.4 peratus berbanding 9.4 juta orang pada tahun sebelumnya.

Ketua Perangkawan Datuk Seri Dr Mohd Uzir Mahidin dalam kenyataan hari ini berkata peningkatan gaji dan upah bulanan sebahagiannya disumbangkan oleh aktiviti ekonomi serta sosial yang berterusan pada separuh kedua 2021 setelah negara dilanda pandemik COVID-19.

Laporan kaji selidik itu mengandungi statistik utama gaji dan upah iaitu penengah dan purata gaji dan upah bulanan mengikut ciri-ciri demografi serta sosioekonomi berdasarkan kaji selidik yang dijalankan dari Januari hingga Disember 2021 ke atas semua isi rumah di seluruh negara.

“Pada 2021 didapati penengah gaji dan upah bulanan yang diterima oleh pekerja lelaki adalah RM2,315 dan pekerja perempuan RM2,145 iaitu masing-masing meningkat 10.6 peratus dan 6.2 peratus berbanding 2020.

“Purata gaji dan upah bulanan pekerja lelaki meningkat 4.1 peratus kepada RM3,085 dan pekerja perempuan meningkat 2.7 peratus kepada RM2,968 berbanding tahun sebelumnya,” kata Mohd Uzir.

Beliau berkata nilai penengah dan purata gaji juga upah bulanan untuk pekerja berpendidikan di peringkat tertiari mencatatkan peningkatan iaitu RM3,794 pada 2021 berbanding RM3,499 pada 2020.

Ketua Perangkawan itu berkata berdasarkan laporan tersebut, Wilayah Persekutuan (WP) Putrajaya mencatatkan purata gaji dan upah bulanan tertinggi iaitu sebanyak RM4,504 diikuti Kuala Lumpur (RM4,013), Selangor (RM3,543), WP Labuan (RM3,268), Pulau Pinang (RM3,080) dan Negeri Sembilan (RM3,045).


Nelayan terkejut nampak kelibat buaya di pantai

KEMAMAN, 11 Jun – Sekumpulan nelayan terkejut apabila terlihat kelibat seekor buaya sedang berenang di Pantai Kampung Tengah dekat Kijal di sini hari ini.

Wan Zuhairi Wan Nordin, 32 berkata kejadian itu berlaku ketika dia dan beberapa nelayan lain sedang dalam perjalanan memukat ikan bilis di tengah laut kira-kira 7 pagi.

“Ingatkan apa benda yang bergerak hingga air berkocak kuat. Bila dilihat dengan teliti, rupanya ia seekor buaya dengan anggaran dua meter panjang berada tidak jauh dari bot yang sedang kami naiki.

Paling saya bimbang kerana jaraknya dengan pantai sangat dekat, kira-kira 100 meter sahaja. Saya sempat rakam video sebagai bukti agar pengunjung pantai ini lebih berhati-hati,” katanya ketika dihubungi pemberita hari ini.

Wan Zuhairi yang menjadi nelayan sejak 15 tahun lalu berkata kemunculan buaya di sekitar pantai kampung tersebut bukanlah kali pertama kerana ia pernah berlaku 10 tahun lalu.

“Harap-harap tiada perkara buruk yang akan berlaku kerana pantai ini memang jadi tumpuan ramai setiap kali musim cuti persekolahan atau hujung minggu,” katanya yang berharap pihak bertanggungjawab akan mengambil tindakan lanjut.

Video berdurasi lapan saat yang dirakam Wan Zuhairi kini tular di media sosial dan mendapat pelbagai maklum balas dari warganet yang risaukan keselamatan pengunjung dan penduduk kampung itu.

Sementara itu, Pengarah Jabatan Perlindungan Hidupan Liar dan Taman Negara (Perhilitan) Terengganu Loo Kean Seong berkata pihaknya masih belum menerima apa-apa maklumat berkaitan buaya tersebut.


Wakil rakyat pembangkang perlu ‘belajar’ hormati majlis – Shabudin

KUALA LUMPUR 27 Julai – Wakil rakyat pembangkang terutama daripada DAP perlu ‘belajar’ menghormati majlis dan tidak bersikap kurang sopan terhadap pemimpin negara, kata Pengerusi Biro Agama Parti Pribumi Bersatu Malaysia (Bersatu) Datuk Shabudin Yahaya.

Dalam kenyataan malam tadi, beliau mendakwa beberapa wakil rakyat DAP mengganggu serta menjerit ketika Perdana Menteri Tan Sri Muhyiddin Yassin membacakan al-Fatihah kepada semua mangsa COVID-19 pada sidang khas Parlimen semalam.

“Mereka langsung tak menghormati Perdana Menteri yang menyeru agar semua ahli Dewan (Dewan Rakyat) bertafakur serta membaca al-Fatihah kepada mangsa COVID-19. Inilah perangai sebenar pemimpin DAP yang tak tahu nak hormati majlis,” katanya.

Menurut Shabudin, Muhyiddin menyampaikan ucapan takziah kepada semua ahli keluarga mangsa COVID-19 ketika memulakan ucapannya pada sidang khas Parlimen hari ini, sebelum berlakunya kekecohan.

“Saya amat kesal dengan tindakan wakil rakyat DAP ini dan menggesa mereka memohon maaf kepada Perdana Menteri serta seluruh rakyat Malaysia.


Boleh makan di kedai ikut saiz meja, lebih dua penumpang dalam satu kenderaan di kawasan PKP – Ismail Sabri

PUTRAJAYA, 18 Feb – Boleh makan di kedai mengikut keluasan meja dengan penjarakan fizikal satu meter serta jumlah penumpang dibenarkan mengikut kapasiti kenderaan, merupakan antara kelonggaran baharu diputuskan kerajaan bagi kawasan yang dikenakan Perintah Kawalan Pergerakan (PKP).

“Mengambil kira rayuan pelbagai pihak, kita longgarkan syarat-syarat ini. Bagaimanapun, saya nasihatkan supaya masyarakat membuat kawalan kendiri… kanak-kanak kecil dan warga emas tidak digalakkan untuk dibawa keluar,” katanya pada sidang media perkembangan PKP di sini hari ini.

Berdasarkan SOP di kawasan PKP sebelum ini, hanya dua orang dibenarkan untuk satu meja di kedai makan dan hanya dua penumpang dibenarkan menaiki satu kenderaan.

Ismail Sabri juga berkata mesyuarat bersetuju mencadangkan agar upacara akad nikah di kawasan PKP dibenar dijalankan di pejabat agama dan masjid dengan kehadiran had maksimum 20 orang, tidak termasuk jurunikah serta saksi.

“Bagaimanapun, urusan akad nikah ini di bawah bidang kuasa pejabat agama negeri, ia memerlukan kelulusan pihak berkuasa agama negeri tapi kita bersetuju dengan cadangan had maksimum seramai 20 orang,” katanya sambil menambah sebelum ini, hanya lima orang dibenarkan hadir bagi upacara akad nikah.

Bagi kawasan PKP Bersyarat (PKPB), beliau berkata upacara pernikahan dibenarkan dengan kehadiran had maksimum 50 peratus mengikut keluasan premis dengan penjarakan satu meter dan untuk kawasan PKP Pemulihan (PKPP), kehadiran tetamu adalah mengikut keluasan premis dengan syarat penjarakan fizikal satu meter.

Aktiviti bengkel, kursus, latihan, ceramah dan aktiviti berkaitan mesyuarat, insentif, persidangan dan pameran (MICE) masih tidak dibenarkan di kawasan PKP manakala di kawasan PKPP dan PKPB, ia dibenarkan beroperasi pada had 50 peratus kehadiran peserta berdasarkan kapasiti premis serta mematuhi syarat penjarakan fizikal satu meter.

Majlis rasmi dan tidak rasmi kerajaan serta swasta, dan majlis sosial seperti perkahwinan, pertunangan, resepsi, akikah, tahlil dan sambutan kelahiran di kawasan PKP masih tidak dibenarkan manakala di kawasan PKPB, ia dibenarkan dengan had kehadiran tetamu sebanyak 50 peratus mengikut kapasiti premis dan mematuhi penjarakan fizikal, sementara di kawasan PKPP adalah dibenarkan dengan syarat ada penjarakan fizikal.

“Bagi majlis perkahwinan di kawasan terbuka seperti di kampung contohnya, yang disyaratkan adalah mesti ada penjarakan fizikal dan mengikut prosedur operasi standard (SOP) ditetapkan Majlis Keselamatan Negara termasuk memakai pelitup muka, menyediakan QR Code dan buku kehadiran tetamu,” katanya.

Berhubung aktiviti pelancongan dan kebudayaan, Ismail Sabri berkata aktiviti pelancongan seperti zoo, akuarium dan taman rekreasi di kawasan PKPB dan PKPP dibenarkan beroperasi pada kapasiti 50 peratus keluasan premis namun bagi kawasan PKP dan PKP Diperketatkan (PKPD), aktiviti pelancongan keluar masuk di kawasan terbabit adalah tidak dibenarkan.

“Semua peniaga dinasihatkan merujuk laman sesawang Majlis Keselamatan Negara serta Kementerian Perdagangan Dalam Negeri dan Hal Ehwal Pengguna dan pada dasarnya, banyak aktiviti di kawasan PKPB dan PKPP telah dibenarkan untuk dibuka,” katanya.

Beliau juga berkata berkaitan sektor pendidikan dan sukan, Kementerian Belia dan Sukan serta Kementerian Pendidikan akan membuat pengumuman berhubung aktiviti dan SOP masing-masing sepanjang pelaksanaan PKP, PKPB dan PKPP.

Katanya kerajaan juga bersetuju menamatkan PKPD di Kampung Sebako 1 dan 2 di Lundu, Sarawak esok seperti dijadualkan manakala PKPD di Sekolah Menengah Sultan Idris Shah 2, Gerik, Perak dilanjutkan bermula 20 Feb hingga 1 Mac. – BERNAMA


Kegiatan lombong mata wang kripto punca SEB rugi RM4.3 juta di Miri

KUCHING 18 Feb. – Polis Sarawak membongkar kegiatan perlombongan mata wang digital atau kripto yang menyebabkan kerugian kira-kira RM4.32 juta kepada syarikat pembekal tenaga negeri, Sarawak Energy Berhad (SEB).

Ketua Polis Daerah Miri Asisten Komisioner Hakemal Hawari berkata, kejayaan itu hasil serbuan ke atas lima premis rumah kedai di sebuah pusat komersial di bandar raya Miri, kira-kira 750 km ke utara dari sini, pada Selasa dan Rabu lepas.

“(Kesemua) premis yang diserbu dipercayai menjalankan aktiviti tersebut selama lebih kurang 36 bulan dan telah menyebabkan kerugian RM120,000 sebulan kepada pihak SEB ekoran kecurian bekalan elektrik akibat penyambungan elektrik secara haram,” katanya dalam kenyataan di sini hari ini.

Menurutnya kelima-lima serbuan dilakukan Jabatan Siasatan Jenayah Komersil, Ibu Pejabat Polis Kontinjen Sarawak dan Bahagian Siasatan Jenayah Komersil, Ibu Pejabat Polis daerah Miri dengan dibantu pihak SEB, namun tiada tangkapan dibuat.

Sebanyak 759 unit mesin perlombongan kripto berjenama Antminer Bitmain, 27 unit modem pelbagai jenama, 12 unit router pelbagai jenama, lima gulung set wayar komputer, lima gulung wayar mesin perlombongan digital, seunit komputer riba dan satu unit pemprosesan pusat (CPU) turut dirampas dalam serbuan tersebut.

Hakemal berkata polis kini sedang mengenal pasti penglibatan pemilik premis berkenaan yang disiasat mengikut Seksyen 379 Kanun Keseksaan kerana mencuri dan Seksyen 427 kanun sama kerana melakukan khianat sehingga menyebabkan kerugian.

“Seksyen 379 Kanun Keseksaan memperuntukkan hukuman penjara sehingga tujuh tahun atau denda atau kedua-duanya, dan bagi kesalahan kali kedua atau berikutnya boleh dikenakan penjara dan boleh juga dikenakan denda atau sebat jika sabit kesalahan.

“Seksyen 427 Kanun Keseksaan pula memperuntukkan hukuman penjara sehingga dua tahun, atau dengan denda, atau dengan kedua-duanya sekali jika sabit kesalahan,” katanya.

Selain itu, siasatan turut dijalankan oleh pihak Kementerian Utiliti Sarawak di bawah Seksyen 33(5) Ordinan Elektrik Sarawak yang memperuntukkan penalti sehingga RM100,000 atau lima tahun penjara jika disabitkan kesalahan.

“Anggota masyarakat diminta menyalurkan maklumat kepada pihak polis sekiranya mengesyaki terdapat premis yang menjalankan aktiviti mencuri bekalan elektrik bagi menjalankan aktiviti perlombongan mata wang kripto atau pusat panggilan perjudian dalam talian, sindiket penipuan dan sebagainya,” katanya.


Pelajar Madrasah ditemukan lemas di Langkawi

ALOR SETAR, 3 Oktober – Seorang pelajar madrasah dari Banting, Selangor ditemukan lemas di Hutan Lipur Lubuk Semilang di Langkawi hari ini.

Ketua Pusat Gerakan Operasi Jabatan Bomba dan Penyelamat Malaysia (JBPM) Kedah Penguasa Bomba Zamani Ismail berkata mayat pelajar lelaki berusia 15 tahun itu ditemukan pada 11.40 pagi.

Beliau berkata menurut saksi, sebelum kejadian, mangsa dikatakan sedang bermain air bersama tujuh rakan lelakinya berusia antara 15 dan 16 tahun sebelum dia dipercayai tergelincir dan terjatuh ke dalam sungai di kawasan berkenaan.

“Pihak bomba menerima panggilan kecemasan berhubung kejadian itu pada 9.55 pagi dan lapan anggota dari Balai Bomba dan Penyelamat (BBP) Langkawi telah dikerahkan ke lokasi kejadian,” katanya dalam satu kenyataan hari ini.


Muhammad Hakimi mahu kejar impian sebagai jurutera elektronik

DURIAN TUNGGAL 3 Oktober – Azam mahu mengubah nasib keluarga remaja ini sanggup bekerja di kedai serbaneka 24 jam sejak tiga bulan lalu semata-mata mahu mengumpul wang untuk menampung kos pendaftaran ke universiti.

Namun kesungguhan Muhammad Hakimi Yunus, 19, mendapat perhatian Kementerian Pengajian Tinggi dan dia berasa amat bersyukur kerana dipilih untuk mengikuti Program Pembangunan Siswa Sulung Keluarga Malaysia (SULUNG).

Dia yang diberi peluang mengikuti kursus Ijazah Sarjana Muda Kejuruteraan Elektronik di Universiti Sains Islam Malaysia (USIM) berazam untuk belajar bersungguh-sungguh dan mengejar cita-citanya.

“Gaji pertama saya simpan untuk bayar yuran pendaftaran, syukur sangat terpilih mengikuti program ini dan ditawarkan biasiswa jadi tidak lagi membebankan keluarga, malah bolehlah saya fokus kepada pelajaran.

“Berdebar juga bila terima panggilan temuduga daripada USIM, ketika itu ada 13 calon lain bersama saya, tapi alhamdulillah memang rezeki saya,” katanya ketika ditemui pemberita di rumahnya di Taman Seri Bayan, Gangsa, di sini, semalam.

“Saya harap kerajaan luaskan lagi program seperti ini, ramai remaja diluar sana terpaksa pendamkan hasrat untuk ke universiti kerana mahu bantu keluarga,” katanya.